EUROPA-KOMMISSIONEN Strasbourg, den 13.6.2017 COM(2017) 331 final 2017/0136(COD) Forslag til EUROPA-PARLAMENTETS OG RÅDETS FORORDNING om ændring af forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) og om ændring af forordning (EU) nr. 648/2012 for så vidt angår de procedurer og myndigheder, der er involveret i meddelelse af tilladelse til CCP'er, og krav vedrørende anerkendelse af tredjelands-CCP'er (EØS-relevant tekst) {SWD(2017) 246 final}

{SWD(2017) 247 final}



BEGRUNDELSE 1.BAGGRUND FOR FORSLAGET 1.1.Forslagets begrundelse og formål Derivataftaler er et vigtigt redskab for EU's banker og virksomheder til styring af deres risici, uanset om disse knytter sig til ændringer i rentesatser, valutakursudsving eller en forretningspartners misligholdelse. Uigennemsigtige derivatmarkeder fungerede imidlertid også som en uønsket kanal til afsmitning. Derivatmarkeder skal derfor være omfattet af effektiv regulering og effektivt tilsyn for at sikre finansiel stabilitet. I betragtning af derivatmarkeders globale karakter og i overensstemmelse med aftalen på G20 i Pittsburgh i 2009 om at mindske den systemiske risiko, der er forbundet med omfattende brug af derivater, vedtog EU forordningen om europæisk markedsinfrastruktur (EMIR) i 2012. Kravet om, at standardiserede over-the-counter (OTC)-derivataftaler skal cleares gennem en central modpart (CCP), er et centralt element i EMIR. En CCP er en markedsinfrastruktur, der mindsker de systemiske risici og øger den finansielle stabilitet ved at stå mellem de to modparter i en derivataftale (f.eks. ved at fungere som køber over for sælgeren og sælger over for køberen af risiko) og dermed reducere risikoen for begge. EMIR indførte også strenge tilsynsmæssige og organisatoriske krav samt strenge krav til god forretningsskik for CCP'er, og der blev etableret ordninger for deres tilsyn for at mindske enhver risiko for brugerne af en CCP og understøtte den systemiske stabilitet. Siden vedtagelsen af EMIR i 2012 er central clearing vokset betydeligt, og CCP'er er i stigende grad blevet koncentreret og integreret i hele EU og med tredjelande. Dette forslag sikrer, at de tilsynsmæssige rammer holder trit med denne udvikling. Det foreslås, at EU udstyrer sin kapitalmarkedsunion med et mere effektivt og sammenhængende tilsynssystem for CCP'er af hensyn til yderligere markedsintegration og finansiel stabilitet og mere lige vilkår. CCP'er har fået større betydning siden vedtagelsen af EMIR, og deres betydning vil vokse yderligere i de kommende år CCP-aktiviteten i Unionen og på verdensplan er i de fem år siden vedtagelsen af EMIR vokset hurtigt i både omfang og rækkevidde. Dette er et tegn på, at lovgivningen fungerer og opfylder sit formål. Ved udgangen af juni 2016 blev ca. 62 % af den samlede værdi af alle OTC-derivataftaler og aktivklasser (rentesatser, credit default, valuta osv.) clearet centralt af CCP'er , hvilket svarer til 337 bio. USD. Cirka 97 % (328 bio. USD) af alle centralt clearede derivataftaler er rentederivater. Ved udgangen af 2015 blev ca. 60 % af alle OTC-rentederivater clearet centralt, mens det tilsvarende tal ved udgangen af 2009 var på 36 % . Central clearing har ligeledes fået større betydning på markedet for kreditderivater (de såkaldte CDS'er), idet andelen af udestående CDS'er clearet gennem CCP'er er steget støt, siden disse data første gang blev indberettet, dvs. 37 % ved udgangen af juni 2016, mens det var 10 % ved udgangen af juni 2010 . CCP'ers hurtigt voksende betydning i det globale finansielle system afspejler ikke blot indførelsen af forpligtelser til central clearing på tværs af forskellige aktivklasser , men også øget frivillig anvendelse af central clearing som følge af markedsdeltagernes voksende bevidsthed om fordelene ved central clearing (clearingforpligtelserne har kun fundet anvendelse siden juni 2016) . I henhold til EMIR skal visse rentederivater og CDS'er cleares centralt i overensstemmelse med lignende krav i andre G20-lande . Bankkapitalreglerne er blevet ændret for at tilskynde til central clearing og gøre bilateral clearing dyrere i relative tal , mens bilaterale transaktioner siden marts 2017 har været underlagt yderligere krav til sikkerhedsstillelse . Væksten i CCP-aktiviteten vil fortsætte i de kommende år. Det forventes, at yderligere aktivklasser vil blive underlagt obligatoriske clearingforpligtelser , og at incitamenter til at begrænse risici og omkostninger vil føre til endnu mere frivillig clearing. Forslaget fra maj 2017 om at ændre EMIR på en målrettet måde med henblik på at forbedre forordningens effektivitet og proportionalitet vil forstærke denne tendens ved at skabe yderligere incitamenter for CCP'er til at tilbyde modparter central clearing af derivater . Endelig vil dybere og mere integrerede kapitalmarkeder som følge af kapitalmarkedsunionen (CMU) skabe et endnu større behov for grænseoverskridende clearing i EU og derved yderligere øge CCP'ernes betydning og indbyrdes forbindelse i det finansielle system. CCP'ers voksende rolle giver anledning til betænkeligheder med hensyn til behovet for at opgradere de tilsynsmæssige rammer i henhold til EMIR, også i lyset af oprettelsen af kapitalmarkedsunionen CCP'ers voksende betydning i det finansielle system og den hermed forbundne koncentration af kreditrisiko i disse infrastrukturer har tiltrukket sig regeringers, regulerende myndigheders, tilsynsmyndigheders, centralbankers og markedsdeltageres opmærksomhed. Mens omfanget og rækkevidden af centralt clearede transaktioner er vokset, har antallet af CCP'er været relativt begrænset. I øjeblikket er der i EU etableret 17 CCP'er, som alle er meddelt tilladelse i henhold til EMIR til at tilbyde deres tjenesteydelser i Unionen — om end ikke alle CCP'er er meddelt tilladelse til at cleare alle aktivklasser (f.eks. er der kun 2 CCP'er, der clearer kreditderivater, og kun 2 CCP'er, der clearer inflationsderivater ). Der er anerkendt yderligere 28 tredjelands-CCP'er i henhold til EMIR's ækvivalensbestemmelser, hvilket betyder, at disse CCP'er kan tilbyde deres tjenesteydelser i EU. Clearingmarkederne er således integrerede i hele EU og er stærkt koncentrerede i visse bestemte aktivklasser. De er også i høj grad indbyrdes forbundne. Mens øget clearing via CCP'er, der er genstand for ordentlig regulering og ordentligt tilsyn, styrker systemisk stabilitet generelt, betyder koncentrationen af risiko, at det er meget lidt sandsynligt, at en CCP bliver nødlidende, men hvis det alligevel sker, er konsekvenserne potentielt ekstremt vidtrækkende. I betragtning af CCP'ers centrale betydning for det finansielle system giver CCP'ernes øgede systemiske betydning anledning til betænkeligheder. CCP'er er selv blevet en kilde til makroprudentiel risiko, da nødlidende CCP'er kan medføre alvorlige forstyrrelser af det finansielle system og vil have systemiske virkninger. F.eks. kan omfattende, ukontrolleret ophævelse og afvikling af aftaler, der cleares af CCP'er, føre til pres på likviditet og sikkerhedsstillelse på markedet, hvilket forårsager ustabilitet på markedet for underliggende aktiver og det finansielle system som helhed. I lighed med visse andre finansielle formidlere er CCP'er også potentielt modtagelige for "stormløb", hvis clearingmedlemmer mister tilliden til en CCP's solvens. Dette vil kunne forårsage et likviditetschok hos CCP'en, eftersom den forsøger at opfylde sine forpligtelser om at returnere sikkerhedsstillelsen (dvs. initialmargin). Virkningen af en nødlidende CCP vil som følge af øget koncentration af risiko blive forstærket af en voksende indbyrdes forbindelse mellem CCP'er både direkte og indirekte via deres medlemmer (normalt store internationale banker) og kunder. Som reaktion på og i overensstemmelse med det, man blev enige om i G20 , vedtog Kommissionen et forslag til en forordning om CCP'ers genopretning og afvikling i november 2016 . Formålet med forslaget er at sikre, at myndighederne er ordentligt klædt på til at håndtere en nødlidende CCP, sikre den finansielle stabilitet og begrænse omkostningerne for skatteyderne. Med forslaget om CCP'ers genopretning og afvikling blev der sat fornyet fokus på de tilsynsmæssige rammer for EU- og tredjelands-CCP'er, der er omfattet af EMIR, og i hvilket omfang disse rammer kan gøres mere effektive fem år efter EMIR's vedtagelse. Nævnte forslag er i øjeblikket genstand for forhandlinger i Europa-Parlamentet og Rådet. Dette igangværende arbejde skal koordineres og være i overensstemmelse med nærværende forslag. Tilsynsmæssige rammer for EU-CCP'er

I henhold til EMIR varetages tilsynet med EU-CCP'er af nationale tilsynskollegier, Den Europæiske Værdipapir- og Markedstilsynsmyndighed (ESMA), de relevante medlemmer af Det Europæiske System af Centralbanker (ESCB) og andre relevante myndigheder (f.eks. de største clearingmedlemmers tilsynsmyndigheder, visse handelspladsers og værdipapircentralers tilsynsmyndigheder). Disse kollegier kan omfatte helt op til 20 medlemsmyndigheder, og de er afhængige af hjemlandets myndigheds koordinering. Disse rammer giver anledning til visse betænkeligheder i lyset af den aktuelle status for integrationen på det marked, som skal afspejles i de tilsynsmæssige rammer. Dette er også vigtigt for at styrke kapitalmarkedsunionen. For det første indebærer den stigende koncentration af clearingydelser på et begrænset antal CCP'er, og den deraf følgende stigning i grænseoverskridende aktiviteter, at CCP'er i et lille antal medlemsstater får stadig større betydning for EU's finansielle system som helhed. I modsætning til denne tendens bestemmes de nuværende tilsynsmæssige rammer hovedsagelig af hjemlandets myndighed (f.eks. er det hjemlandets myndighed, der har det endelige ansvar for at træffe vigtige beslutninger, f.eks. om udvidelse af tilladelsen eller godkendelse af outsourcing- og interoperabilitetsordninger), og de må derfor tages op til fornyet overvejelse. For det andet kan en uensartet tilsynspraksis i forhold til CCP'er (f.eks. forskellige betingelser for tilladelse eller modelvalideringsprocedurer) i EU skabe risiko for regel- og tilsynsarbitrage for CCP'er og indirekte for deres clearingmedlemmer eller kunder. Kommissionen har gjort opmærksom på disse risici i fremvækst og behovet for større tilsynsmæssig konvergens i sin meddelelse om kapitalmarkedsunionen fra september 2016 og i den offentlige høring om de europæiske tilsynsmyndigheders (ESA'ers) aktiviteter , som begge fremhævede de udfordringer, som uensartet tilsynspraksis udgør. For det tredje er centralbankernes rolle — som udstedere af valuta — ikke tilstrækkeligt afspejlet i CCP-kollegierne. Mens centralbankernes og tilsynsmyndighedernes beføjelser vil kunne overlappe hinanden (navnlig på områder som f.eks. interoperabilitet, kontroller af likviditetsrisici osv.), vil der potentielt kunne være mangel på afstemning i tilfælde, hvor tilsynsvirksomhed påvirker centralbankernes centrale ansvarsområder i tilknytning til f.eks. prisstabilitet, pengepolitik og betalingssystemer. I krisesituationer kan deres manglende afstemning øge risiciene for den finansielle stabilitet, hvis fordelingen af ansvarsområder myndighederne imellem forbliver uklar. Tilsynsmæssige rammer for tredjelands-CCP'er I dag cleares en betydelig del af de finansielle instrumenter denomineret i medlemsstaternes valutaer af anerkendte tredjelands-CCP'er. For eksempel er det notionelle udestående beløb på Chicago Mercantile Exchange (CME) i USA 1,8 bio. EUR for euro-denominerede rentederivater og 348 mia. SEK for SEK-denominerede rentederivater. Dette giver også anledning til en række betænkeligheder. For det første har gennemførelsen af EMIR's system for ækvivalens og anerkendelse vist visse mangler navnlig vedrørende løbende tilsyn. Navnlig efter at en tredjelands-CCP er blevet anerkendt, er ESMA stødt på vanskeligheder med at få adgang til information fra CCP'en, foretage kontrolbesøg på stedet hos CCP'en og udveksle oplysninger med de relevante EU-reguleringsmyndigheder, tilsynsmyndigheder og centralbanker. Som følge heraf er der risiko for, at tredjelands-CCP'ers praksis og/eller tilpasninger af risikostyringsmodeller ikke opdages og/eller adresseres, hvilket kan have store konsekvenser for EU-enhedernes finansielle stabilitet. For det andet får den potentielle manglende afstemning mellem tilsynsmæssige mål og centralbankmål inden for kollegierne en yderligere dimension i forbindelse med tredjelands-CCP'er, hvor ikke-EU-myndigheder er involveret. For det tredje er der en risiko for, at ændringer i reglerne for CCP'er og/eller regelsættet i et tredjeland kan indvirke negativt på resultaterne af regulering eller tilsyn og derved føre til ulige vilkår mellem EU- og tredjelands-CCP'er og skabe mulighed for regel- eller tilsynsarbitrage. Der findes i dag ikke nogen mekanisme til sikring af, at EU automatisk bliver underrettet om sådanne ændringer og kan træffe passende foranstaltninger. Sådanne problemer vil sandsynligvis få større betydning i de kommende år, da kapitalmarkedernes globale karakter betyder, at tredjelands-CCP'er vil spille en voksende rolle. Ud over de 28 tredjelands-CCP'er, der allerede er anerkendt af ESMA, er der yderligere 12 CCP'er fra 10 jurisdiktioner, der har anmodet om anerkendelse og afventer en afgørelse fra Kommissionen om ækvivalens af deres regulerings- og tilsynsordninger. Desuden er der en betydelig mængde euro-denominerede derivattransaktioner (og andre transaktioner, der er omfattet af EU-clearingforpligtelsen), der i øjeblikket cleares i CCP'er etableret i Det Forenede Kongerige. Når Det Forenede Kongerige forlader EU, vil der derfor være en markant ændring i andelen af sådanne transaktioner, der cleares i CCP'er uden for EU's jurisdiktion, hvilket forværrer de problemer, der er nævnt ovenfor. Dette indebærer, at der er betydelige udfordringer, der skal løses, i forhold til at sikre den finansielle stabilitet i EU. I lyset af ovenstående vedtog Kommissionen den 4. maj 2017 en meddelelse om imødegåelse af udfordringer for vigtige finansielle markedsinfrastrukturer og videreudvikling af kapitalmarkedsunionen . Det fremgår af meddelelsen, at "yderligere ændringer [af EMIR] er nødvendige for at forbedre den nuværende ramme, som skal sikre finansiel stabilitet og understøtte den videre udvikling og udbygning af kapitalmarkedsunionen (CMU)". Behov for at forbedre de nuværende tilsynsmæssige rammer Efterhånden som EU's clearinglandskab fortsætter med at udvikle sig, skal ordningerne for CCP'ers kriseforebyggelse og -styring være så effektive som muligt. EMIR og Kommissionens forslag til en forordning om CCP'ers genopretning og afvikling er vigtige skridt i den retning. Fem år efter vedtagelsen af EMIR har den voksende størrelse, kompleksitet og grænseoverskridende dimension af clearing i EU og på verdensplan imidlertid vist, at der er mangler i de tilsynsmæssige rammer for EU- og tredjelands-CCP'er. Det foreliggende forslag indeholder derfor specifikke ændringer af EMIR og ESMA-forordningen navnlig med hensyn til at fastlægge klare og sammenhængende tilsynsmæssige rammer for både EU- og tredjelands-CCP'er. I konsekvensanalysen, som ledsager dette forslag, medtages derfor omkostningerne og fordelene ved disse ændringer. Der opstilles en række løsninger med henblik på at forbedre tilsynet med CCP'er på EU-plan, yderligere at inddrage de udstedende centralbanker i tilsynet med CCP'er og styrke EU's evne til at overvåge, identificere og begrænse tredjelands-CCP-risici. Konsekvensanalysen indeholder omfattende dokumentation for, at de foreslåede ændringer bidrager effektivt til at styrke den samlede stabilitet i EU's finansielle system og til yderligere at sænke den allerede lave (men ekstremt vidtrækkende) sandsynlighed for, at en CCP bliver nødlidende, mens omkostningerne holdes på et minimum for markedsdeltagerne. De foreslåede ændringer bidrager også til yderligere udvikling og uddybning af kapitalmarkedsunionen i overensstemmelse med Kommissionens politiske prioriteringer. 1.2.Sammenhæng med de gældende regler på samme område Dette forslag er knyttet til og i overensstemmelse med en række andre EU-politikker og igangværende initiativer, der har til formål at: i) adressere CCP'ers systemiske betydning ii) fremme brugen af central clearing og iii) forbedre omkostningseffektiviteten og måleffektiviteten af tilsyn på EU-plan både inden for og uden for EU. For det første er forslaget i overensstemmelse med Kommissionens forslag til en forordning om CCP'ers genopretning og afvikling, som blev vedtaget i november 2016. Dette forslag har til formål at sikre, at EU og de nationale myndigheder er ordentligt forberedt på at håndtere en nødlidende CCP, opretholde den finansielle stabilitet og forhindre, at omkostninger forbundet med omstruktureringen og afviklingen af nødlidende CCP'er væltes over på skatteyderne. Kommissionens forslag har til formål at sikre, at hvis CCP'er mod forventning konfronteres med alvorlige vanskeligheder eller fare for at blive nødlidende, opretholdes CCP'ernes kritiske funktioner, samtidig med at den finansielle stabilitet bevares og man bidrager til at forhindre, at omkostningerne til genopretning og afvikling af nødlidende CCP'er væltes over på skatteyderne. De krisestyringsordninger til genopretning og afvikling af CCP'er, der indgår i dette forslag, er baseret på, at der findes ordninger for kriseforebyggelse af højeste kvalitet (dvs. for CCP-regulering og -tilsyn) i henhold til EMIR. Ved yderligere at forbedre tilsynet med CCP'er i henhold til EMIR bør sandsynligheden, uanset hvor lille den er, for at skulle ty til genopretnings- og afviklingsforanstaltninger blive yderligere formindsket. De tilpasninger og forbedringer af tilsynet, som indføres med dette forslag, må nødvendigvis også afspejles på passende vis i det foreliggende lovgivningsforslag om CCP'ers genopretning og afvikling. Målrettede tilpasninger kan være nødvendige for at tage hensyn til CCP-eksekutivsamlingens nye rolle i kollegierne i henhold til EMIR og efterfølgende i afviklingskollegierne. For det andet er dette forslag forbundet med Kommissionens forslag om en ændring af kapitalkravsforordningen , der blev vedtaget i november 2016. Forslaget tager sigte på at udelukke initialmarginer på centralt clearede derivattransaktioner, som clearingmedlemmer modtager som likvide midler fra deres kunder, og som de overfører til CCP'er, fra beregningen af tærskler for gearingsgrad. Det vil derfor lette adgangen til clearing — efterhånden som kapitalkravene vedrørende levering af kunde- eller indirekte clearingydelser aftager — hvilket desuden styrker CCP'ers betydning i det finansielle system.

For det tredje supplerer forslaget Kommissionens forslag til målrettede ændringer af EMIR , der blev vedtaget i maj 2017. Forslaget har til formål at forenkle visse EMIR-krav og gøre dem mere forholdsmæssige med henblik på at reducere de uforholdsmæssigt store omkostninger for markedsdeltagerne uden at bringe den finansielle stabilitet i fare. Dette forslag bør derfor give markedsdeltagerne yderligere incitamenter til at anvende central clearing — hvilket desuden styrker CCP'ers betydning i det finansielle system. For det fjerde er dette forslag i overensstemmelse med høringen, som Kommissionen indledte i marts 2017, om de europæiske tilsynsmyndigheders aktiviteter med henblik på at styrke og forbedre de europæiske tilsynsmyndigheders måleffektivitet og omkostningseffektivitet. For det femte er det i overensstemmelse med erfaringerne med gennemførelsen og håndhævelsen af tredjelandsbestemmelser i EU's finanselle lovgivning som anført i arbejdsdokumentet om ækvivalens fra Kommissionens tjenestegrene. Arbejdsdokumentet fra Kommissionens tjenestegrene giver et faktuelt overblik over ækvivalensprocessen med tredjelande i EU's lovgivning om finansielle tjenesteydelser. Arbejdsdokumentet redegør for erfaringen med gennemførelsen og håndhævelsen af tredjelandsbestemmelser i EU's finansielle lovgivning. Der gøres desuden rede for de vigtigste aspekter af ækvivalens (f.eks. udøvelse af beføjelser, vurdering, efterfølgende overvågning), og der skabes mere klarhed om, hvordan disse opgaver gribes an i praksis. For det sjette er dette forslag i overensstemmelse med det igangværende arbejde på internationalt plan inden for rammerne af Rådet for Finansiel Stabilitet (FSB) med henblik på bl.a.: i) at fremme anvendelsen af central clearing og grænseoverskridende ordninger mellem jurisdiktioner for at forbedre stabiliteten på OTC-derivatmarkedet, ii) at opnå en konsekvent anvendelse af "Principles for Financial Markets Infrastructure", som er udviklet af Udvalget om Betalings- og Markedsinfrastrukturer ("Committee on Payments and Market Infrastructures") og Den Internationale Børstilsynsorganisation, iii) at overvåge gennemførelsen af G20's derivatmarkedsreformer (gennem FSB's arbejdsgruppe om OTC-derivater) og iv) at udarbejde yderligere retningslinjer om afvikling af CCP'er (FSB's afviklingsgruppe). 1.3.Sammenhæng med Unionens politik på andre områder Dette forslag vedrører også, og er i tråd med, Kommissionens løbende indsats for at videreudvikle kapitalmarkedsunionen. Behovet for at videreudvikle og yderligere at integrere EU's kapitalmarkeder blev understreget i meddelelsen om kapitalmarkedsunionen fra september 2016. Yderligere tilsynsmæssig konvergens af CCP'er på EU-plan kan støtte udviklingen af dybere og mere integrerede kapitalmarkeder, da mere effektive og modstandsdygtige CCP'er er afgørende for en velfungerende kapitalmarkedsunion. Med henblik herpå opfordres der i meddelelsen om midtvejsevalueringen af kapitalmarkedsunionen, som Kommissionen vedtog den 8. juni 2017, til at styrke ESMA's beføjelser for at fremme effektiviteten af konsekvent tilsyn både i og uden for EU. Omvendt vil fremkomsten af større og mere likvide finansielle markeder som følge af kapitalmarkedsunionen resultere i endnu flere transaktioner, der skal afvikles via CCP'er og vil øge disses systemiske relevans. På grund af potentialet for større volumen samt de nuværende muligheder for regel- og tilsynsarbitrage er det nødvendigt med yderligere forbedringer af tilsynsrammen for at sikre en stærk og stabil kapitalmarkedsunion. Forslaget er desuden i overensstemmelse med Kommissionens oplæg om en dybere Økonomisk og Monetær Union, der blev vedtaget den 31. maj 2017. I oplægget påpeges det, at gennemførelsen af en ægte finansiel union er af afgørende betydning for en effektiv og stabil Økonomisk og Monetær Union. Ifølge oplægget omfatter dette, at der arbejdes videre med elementer, der allerede er lagt på bordet, herunder ved at gennemføre kapitalmarkedsunionen. Forslaget vil bidrage til at støtte udviklingen af dybere integrerede kapitalmarkeder ved at sikre yderligere tilsynsmæssig konvergens af CCP'er på EU-plan. Ved at håndtere begyndende trusler mod et velfungerende finansielt system sikrer forslaget også, at de finansielle markeder fortsat kan spille en rolle med hensyn til at bidrage til bæredygtig, langsigtet vækst for at uddybe det indre marked yderligere til gavn for forbrugere og virksomheder som led i Kommissionens indsats for at understøtte investeringer, vækst og beskæftigelse. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET 2.1.Retsgrundlag Retsgrundlaget for dette forslag er artikel 114 i TEUF, som er retsgrundlaget for EMIR og ESMA-forordningen. I konsekvensanalysen konkluderes det, at visse dele af EMIR skal ændres for at styrke den samlede stabilitet i EU's finansielle system og for yderligere at sænke den allerede lave (men ekstremt vidtrækkende) sandsynlighed for, at en CCP bliver nødlidende, mens omkostningerne holdes på et minimum for markedsdeltagerne. Kun medlovgiverne har kompetence til at foretage de nødvendige ændringer. Det er nødvendigt at ændre ESMA-forordningen med henblik på oprettelse af CCP-eksekutivsamlingen, som har fået overdraget vigtige opgaver i henhold til EMIR. 2.2.Nærhedsprincippet (for områder, der ikke er omfattet af enekompetence) EMIR er en forordning, der er bindende i alle enkeltheder og gælder umiddelbart i hver medlemsstat. I EMIR fastsættes såvel de tilsynsmæssige rammer for både CCP'er, som er etableret i EU, og for tredjelands-CCP'er, der leverer clearingydelser til clearingmedlemmer eller handelspladser, der er etableret i EU. I henhold til EMIR spiller CCP'ens etableringsmedlemsstat en væsentlig rolle i forbindelse med de tilsynsmæssige rammer. Medlemsstaterne og de nationale tilsynsmyndigheder kan ikke ensidigt afhjælpe de systemiske risici, som udgøres af CCP'er, der i høj grad er integrerede og indbyrdes forbundne, og som opererer på et grænseoverskridende grundlag, der går ud over de nationale jurisdiktioner. Desuden kan medlemsstaterne ikke begrænse deres egne risici, der opstår som følge af uensartet national tilsynspraksis. Medlemsstaterne og de nationale myndigheder kan ikke alene imødegå de systemiske risici, som tredjelands-CCP'er kan udgøre for den finansielle stabilitet i EU som helhed. Målene i EMIR om at øge sikkerheden og effektiviteten af CCP'er ved at fastsætte ensartede krav for udførelsen af deres aktiviteter kan ikke i tilstrækkelig grad opfyldes af medlemsstaterne og kan derfor på grund af handlingernes omfang bedre nås på EU-plan i overensstemmelse med nærhedsprincippet som fastsat i artikel 5 i TEUF. 2.3.Proportionalitetsprincippet Forslaget har til formål at sikre, at de tilsynsmæssige rammer i EMIR opfylder målet om at mindske systemiske risici på derivatmarkederne på en mere forholdsmæssig og effektiv måde med minimale omkostninger for markedsdeltagerne. Forslaget fastsætter en strømlinet ramme for tilsyn med CCP'er, der er meddelt tilladelse på EU-niveau, med en klarere rolle- og ansvarsfordeling for alle de forskellige nationale myndigheder og institutioner og EU-myndigheder og -institutioner, der er involveret. Gennem omkalibrering af de tilsynsmæssige rammer bidrager forslaget til at håndtere CCP'ers stigende grænseoverskridende systemiske karakter, samtidig med at det finanspolitiske ansvar, der påhviler myndighederne i etableringsmedlemsstaten, bevares. Desuden indfører forslaget en tilgang, der gør det muligt for tredjelands-CCP'er at opfylde EMIR's krav ved at overholde deres egne nationale sammenlignelige regler, hvilket åbner mulighed for en forholdsmæssig tilgang med fokus på tredjelands-CCP'ers systemiske relevans for EU's markeder. Samtidig går forslaget ikke videre, end hvad der er nødvendigt for at nå EMIR-målet om at mindske systemiske risici ved hjælp af indførelse af gennemsigtige og objektive kriterier til at identificere, overvåge og begrænse tredjelands-CCP'ers risici for EU's finansielle stabilitet. Forslaget bidrager derfor direkte til generelt at gøre de tilsynsmæssige rammer i EMIR mere forholdsmæssige. Forslaget indfører ligeledes kun målrettede ændringer af ESMA-forordningen, der ikke går videre, end hvad der er nødvendigt for at sætte ESMA i stand til at udføre de opgaver, der er fastsat i EMIR. 2.4.Valg af retsakt EMIR og retsakten om oprettelse af ESMA er begge forordninger og skal derfor ændres ved en retsakt af samme art. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER 3.1.Efterfølgende evalueringer/kvalitetskontrol af gældende lovgivning

Konsekvensanalysen, der ledsager dette forslag, indeholder en analyse af, i hvilken udstrækning de eksisterende tilsynsmæssige rammer i EMIR for CCP'er, der er etableret i og uden for EU, har nået målet om at sikre lige vilkår for levering af CCP-tjenesteydelser på en måleffektiv og omkostningseffektiv måde, og hvorvidt rammerne samtidig er sammenhængende, relevante og skaber merværdi for EU. Analysen afspejler desuden resultatet af to peerevalueringer af tilsynskollegiernes funktion i henhold til EMIR, som ESMA foretog i 2015 og 2016. Analysen bygger desuden på input fra ESMA om vurdering af EMIR's aktuelle ordning for tredjelandsækvivalens og -anerkendelse som del af en rapport, udarbejdet for Kommissionen i forbindelse med revisionen af EMIR. Med hensyn til måleffektiviteten af EMIR's tilsynsmæssige rammer, der gælder for CCP'er, som er etableret i EU, viser den praktiske erfaring, at samarbejdet mellem medlemmer af kollegierne i deres nuværende struktur har gjort det muligt for de synspunkter, der fremføres af tilsynsmyndigheder for forskellige aktører, der er involveret i central clearing, at være repræsenteret, hvilket bidrager til målene for tilsynsmæssig konvergens og lige vilkår mellem CCP'er, der er etableret i EU. Der er dog betænkeligheder med hensyn til konsekvens i CCP-tilsynet i medlemsstaterne, hvilket synes at indikere, at der er mulighed for en mere effektiv tilgang til grænseoverskridende CCP-tilsyn. Især graden af samarbejde mellem medlemmerne af kollegiet varierer betydeligt afhængigt af kollegiets rolle i beslutningsprocessen. For så vidt angår processen for meddelelse af tilladelse "bemærkede ESMA, at CCP-kollegierne generelt fremmede gensidigt samarbejde: På den ene side fik de nationale kompetente myndigheder, der ledede kollegiet, gode og konstruktive bidrag fra kollegiemedlemmerne, som indgik i deres risikovurderinger; mens kollegiemedlemmerne på den anden side modtog de oplysninger, de behøvede for at kunne stemme om vedtagelsen af en fælles udtalelse.", mens der er en mindre grad af samarbejde, når der ikke er behov for en sådan udtalelse. Derfor ser ESMA en "risiko for, at CCP-kollegierne efter meddelelse af tilladelsen blot bliver en mekanisme for udveksling af information i stedet for et effektivt tilsynsværktøj." Desuden tyder foreløbige iagttagelser på: i) at forskellige kollegiemedlemmer deltager i forskelligt omfang i kollegiets drøftelser, og ii) at de nationale kompetente myndigheders tilsynsmæssige fremgangsmåder i vid udstrækning er forskellige, selv i tilfælde, der involverer sammenlignelige CCP'er. Fælles modeller fra ESMA til støtte for tilsynsmæssig konvergens mellem de nationale kompetente myndigheder har ikke formået at løse dette problem, fordi de kompetente nationale myndigheder udøver deres skønsbeføjelse på forskellig vis. Der er derfor plads til forbedringer for at styrke konsekvensen i CCP-tilsynet på EU-plan, forbedre de lige vilkår i EU og opnå en mere effektiv tilsynsmæssig konvergens. Med hensyn til effektiviteten af tilsynet med tredjelands-CCP'er har de nuværende rammer gjort det muligt for ESMA at anerkende 28 tredjelands-CCP'er som leverandører af clearingydelser til EU-modparter. Dette er i overensstemmelse med G20's mål om at fremme grænseoverskridende ordninger. Samtidig mente de fleste respondenter i EMIR-høringen (hovedsagelig selskaber fra den finansielle sektor og industrisammenslutninger), at EMIR's ækvivalensordning for tredjelands-CCP'er reelt har skabt en situation, hvor kravene til CCP'er, som er etableret i EU, muligvis er strengere end kravene til tredjelands-CCP'er, hvilket fører til ulige vilkår, der er til skade for CCP'er etableret i EU. ESMA har også fremhævet, at EMIR's tilgang over for tredjelands-CCP'er er yderst fleksibel, med fuld tillid til tredjelandes regler og tilsynsmæssige aftaler, mens flertallet af tredjelandjurisdiktionerne anser tredjelands-CCP'er for systemisk relevante infrastrukturer og gør dem til genstand for en nærmere undersøgelse. ESMA fremførte, at selv om den nuværende EMIR-tilgang kunne være en model for så vidt angår gensidig tillid, vil det, hvis EU vedbliver med at være den eneste jurisdiktion, der i vidt omfang forlader sig på tredjelandsregler og -myndigheder, udsætte den for risici og ikke være til gavn for CCP'er, der er etableret i EU. Med hensyn til omkostningseffektivitet støttede et flertal af respondenterne i EMIR-høringen målet om at sikre lige vilkår mellem CCP'er, der er etableret i EU, ved at fremme en ensartet anvendelse af EMIR. Samtidig pegede de på godkendelsesprocedurernes varighed og understregede, at fristen for godkendelse i visse tilfælde kan udskydes på ubestemt tid af den nationale kompetente myndighed, hvilket giver anledning til retlig usikkerhed. Visse respondenter pegede også på behovet for større gennemsigtighed i kollegiernes funktion, ikke kun for CCP'er med henblik på meddelelse af tilladelse og udvidelse af tjenesteydelser, men også for brugere af CCP'er, således at processen for meddelelse af tilladelse og dens konsekvenser bliver mere synlige for dem. Endvidere bad flere deltagere fra myndighederne og industrien og markedsinfrastrukturoperatører om mere klarhed i processen og tidsrammen for meddelelse af tilladelse og udvidelse af de tjenesteydelser, som leveres af CCP'er. Respondenterne foreslog, at EMIR præciserer de nærmere bestemmelser for kollegieprocessen, navnlig de forskellige kollegiemedlemmers roller og ansvarsområder. Der er derfor plads til forbedringer, navnlig hvad angår et mere strømlinet tilsyn med CCP'er, der er etableret i EU. Dette ville kunne bidrage til et mere effektivt samarbejde mellem de nationale og EU's tilsynsmyndigheder, således at man undgår overlapning af tilsynsopgaver og mindsker den dertilhørende tildeling af tid og ressourcer. Med hensyn til den nuværende ordning for tilsyn med tredjelands-CCP'er angav de industrisammenslutninger, der deltog i EMIR-høringen, at Kommissionen er for længe om at afslutte sine ækvivalensvurderinger. ESMA gav også udtryk for en række betænkeligheder ved effektiviteten af proceduren for anerkendelse af tredjelands-CCP'er. For det første fremførte ESMA, at processen er usmidig og besværlig, hvilket fremgik af det begrænsede antal afgørelser om anerkendelse, der er truffet i 2015. For det andet påpegede ESMA, at anerkendelsen af tredjelands-CCP'er medfører en betydelig administrativ byrde for ESMA. Med hensyn til relevans vedbliver de tilsynsmæssige rammer i EMIR med at være en integreret del af den internationale indsats for at øge stabiliteten på det globale marked for OTC-derivater og fremmer samtidig grænseoverskridende ækvivalensordninger mellem jurisdiktioner. EMIR's tilsynsmæssige rammer sikrer også, at de finansielle markeder fortsat spiller en rolle, idet de bidrager til bæredygtig, langsigtet vækst med henblik på at uddybe det indre marked yderligere til gavn for forbrugere og virksomheder som led i Kommissionens indsats for at understøtte investeringer, vækst og beskæftigelse. Som beskrevet i afsnit 2.4 i konsekvensanalysen, der ledsager dette forslag, er der sammenhæng mellem EMIR's tilsynsmæssige rammer og andre dele af EU-lovgivningen, der har til formål: i) at adressere CCP'ers systemiske betydning, ii) yderligere at fremme brugen af central clearing og iii) forbedre omkostningseffektiviteten og måleffektiviteten af tilsyn på EU-plan både inden for og uden for EU. Endelig, for så vidt angår EU-merværdi, udfyldte de tilsynsmæssige rammer i EMIR et tomrum ved at indføre en ny mekanisme, der på EU-plan fremmer den tilsynsmæssige konvergens med henblik på at imødegå de systemiske risici ved CCP'er, der tilbyder EU-modparter clearingydelser. 3.2.Høringer af interesserede parter Dette forslag bygger på en række offentlige høringer. For det første tager det hensyn til de interesserede parters og de offentlige myndigheders synspunkter efter offentliggørelsen af Kommissionens meddelelse om imødegåelse af udfordringer for vigtige finansielle markedsinfrastrukturer og videreudvikling af kapitalmarkedsunionen af 4. maj 2017. Meddelelsen fandt, at det i betragtning af udfordringerne i forbindelse med clearing af derivater vil være nødvendigt med yderligere ændringer for dels at sikre den finansielle stabilitet samt sikkerheden og soliditeten for CCP'er, der har systemisk betydning for de finansielle markeder i hele EU, dels at støtte videreudviklingen af kapitalmarkedsunionen. For det andet er forslaget baseret på kommentarer, der er specifikke for EMIR og CCP-tilsyn, som led i høringen om de europæiske tilsynsmyndigheders aktiviteter, som fandt sted fra den 21. marts til den 17. maj 2017. Høringen havde til formål at skabe et klarere overblik over de områder, hvor de europæiske tilsynsmyndigheders måleffektivitet og omkostningseffektivitet kan styrkes og forbedres. For det tredje tager forslaget hensyn til kommentarer, der fokuserede på tilsynsmæssig konvergens, som led i høringen om midtvejsevalueringen af kapitalmarkedsunionen, som fandt sted fra den 20. januar 2017 til den 17. marts 2017. Formålet med høringen var at kortlægge de interesserede parters holdninger til, hvordan det nuværende program for kapitalmarkedsunionen kan ajourføres og fuldføres, således at det udgør en stærk politisk ramme for udviklingen af kapitalmarkederne. Høringen resulterede i 178 svar. For det fjerde tager forslaget hensyn til bidrag, der er specifikke for EMIR's tilsynsmæssige rammer, som led i høringen om revision af EMIR, som fandt sted mellem maj og august 2015. Høringen resulterede i mere end 170 bidrag fra en bred vifte af interesserede parter og offentlige myndigheder. Generelt anførte respondenterne, at EMIR's nuværende tilsynsmæssige rammer bidrager til at øge sikkerheden og soliditeten af CCP'er, der er etableret i EU, med generel støtte til den rolle, som tilsynskollegierne spiller. Respondenterne fremhævede også, at de fleste af EMIR's krav først for nylig er begyndt at finde anvendelse, og det vil derfor være for tidligt at overveje en gennemgribende revision af den eksisterende tilsynsstruktur. Respondenterne og navnlig de offentlige myndigheder understregede, at da der i øjeblikket opererer forskellige typer CCP'er (lokale vs. grænseoverskridende), bør de nationale kompetente myndigheder stadig være aktivt involveret i tilsynet. Mange respondenter understregede dog også, at CCP'ers aktiviteter har grænseoverskridende systemisk relevans, og fremhævede nødvendigheden af at undgå tilsyn, der kun gennemføres på nationalt plan. Flertallet af respondenterne udtrykte deres støtte til øget tilsynsmæssig konvergens på EU-plan for tilsyn med CCP'er, hvilket viser, at den nuværende ordning er fragmenteret og ineffektiv. Øget grænseoverskridende aktivitet, CCP'ers systemiske betydning og adgang til likviditet i euroområdet blev af respondenter nævnt som faktorer for, hvorfor tilsynsbeføjelserne på EU-plan bør udvides. I forbindelse med overvejelserne om udvidelsen af de tilsynsmæssige beføjelser på EU-plan i forhold til EU- og tredjelands-CCP'er advarede respondenterne ikke desto mindre om, at en sådan udvidelse bør være i overensstemmelse med nærheds- og proportionalitetsprincippet, navnlig fordi der ikke er nogen EU-struktur med tilstrækkelige ressourcer til at tage hensyn til en nødlidende CCP, uanset hvor begrænset risikoen for en sådan begivenhed er. Endelig understregende et antal respondenter, herunder ESMA, behovet for at forberede de nuværende rammer for så vidt angår tredjelands-CCP'er. 3.3.Konsekvensanalyse Kommissionen gennemførte en konsekvensanalyse af de relevante løsningsmuligheder. Løsningerne blev vurderet i forhold til de vigtigste mål om beskyttelse af sikkerheden og effektiviteten af CCP'er, der har systemisk relevans for EU's markeder, og forbedring af den finansielle stabilitet i EU uden unødig fragmentering af det globale system. Konsekvensanalysen blev godkendt af Udvalget for Forskriftskontrol den 2. juni 2017. Den blev fremsendt til Udvalget for Forskriftskontrol den 22. maj, og Udvalget for Forskriftskontrol fremsatte en række henstillinger til forbedring via en skriftlig procedure. Konsekvensanalysen blev derfor genfremsendt til udvalget den 30. maj. Følgende ændringer blev foretaget i konsekvensanalysen for at tage hensyn til henstillingerne fra Udvalget for Forskriftskontrol: 1. Specifikke systemiske risici i forbindelse med Det Forenede Kongeriges udtræden af EU: Yderligere beskrivelse af ændringerne vedrørende Det Forenede Kongeriges udtræden af EU i afsnittet om basisscenariet som en del af kapitlet om løsninger. 2. Foretrukne løsninger til begrænsning af risici i forbindelse med tredjelands-CCP'er: En mere detaljeret beskrivelse af, hvordan løsning 3 vedrørende tilsyn på grundlag af kriterier eller tærskler vil fungere i praksis for tredjelands-CCP'er, afhængigt af hvilken risici de udgør for EU.

3. Den foretrukne løsnings virkning for de systemiske risici: En mere detaljeret beskrivelse af de udstedende centralbankers rolle i forhold til EU- og ikke-EU-CCP'er. Præcisering af, at afvejningen mellem tilsynsbyrden og den finansielle stabilitet vil stå i rimeligt forhold til EU's eksponering for risici i forbindelse med tredjelands-CCP'er. Redegørelse for, at en målrettet beliggenhedspolitik vil reducere omkostningerne til et minimum. 4. Andre spørgsmål: i) præcisering af, hvordan beslutningsprocessen i eksekutivsamlingen vil fungere i forhold til de nuværende kollegiers beslutningsproces, ii) definition af operationelle mål i kapitlet om overvågning og evaluering og iii) en nærmere redegørelse for, hvorfor der ikke er nogen formel evaluering af EU-CCP'er som et bilag til konsekvensanalysen. De muligheder, der blev overvejet i konsekvensanalysen, vedrører målrettede ændringer af de tilsynsmæssige rammer i EMIR både for CCP'er, der er etableret i EU, og for tredjelands-CCP'er, der tilbyder eller ønsker at tilbyde deres tjenester til EU's modparter. Der blev identificeret en række foretrukne løsninger til opnåelse af de ønskede mål: ·For at styrke tilsynet med CCP'er, der er etableret i EU, bør de nuværende tilsynsmæssige rammer strømlines og centraliseres yderligere gennem oprettelse af en europæisk tilsynsmekanisme, der sikrer, at de nationale myndigheder, de udstedende centralbanker og ESMA inddrages på behørig vis inden for deres ansvarsområder. Dette vil medvirke til at forbedre sammenhængen mellem de tilsynsmæssige rammer for CCP'er, der er etableret i Unionen, ved at fremme lige vilkår blandt europæiske CCP'er samt ensartethed i anvendelsen af EMIR i hele EU, samtidig med at det sikres, at der stadig er tilstrækkelig overensstemmelse mellem særlige tilsynsmæssige ansvarsområder og dertil knyttet nationalt finanspolitisk ansvar. Dette vil bidrage til lavere omkostninger både på institutionelt plan, idet man undgår tilsynsmæssige overlapninger mellem myndigheder, og for CCP'er, idet man forenkler deres tilsynsmæssige rammer og begrænser risikoen for tilsynsmæssigt dobbeltarbejde. ·For at styrke de tilsynsmæssige rammer inden for EU, der har til formål at begrænse risiciene i forbindelse med tredjelands-CCP'er, kan tredjelands-CCP'er ifølge konsekvensanalysen blive genstand for en "glidende skala" af yderligere tilsynsmæssige krav fra ESMA og relevante udstedende centralbanker på grundlag af objektive kriterier eller tærskler. Omfanget og intensiteten af EU's tilsyn vil være forholdsmæssigt afpasset og afhænge af de risici, som tredjelands-CCP'er udgør for EU. Der kan opstilles forskellige kriterier eller tærskelværdier: CCP'er med ringe indvirkning (tier 1-CCP'er) vil primært blive genstand for en fortsat gennemførelse af EMIR's ordning for ækvivalens og anerkendelse, mens CCP'er med mellemstor eller stor indvirkning (tier 2-CCP'er) vil blive genstand for en glidende skala af yderligere tilsynsmæssige krav, herunder i den ene ende af spektret et krav om EU-tilladelse og -etablering for tredjelands-CCP'er, der ville udgøre en betydelig eksponeringsrisiko for EU og dets finansielle systems stabilitet. ·Denne gradvise glidende skala for tilsynsmæssige krav vil muliggøre et forholdsmæssigt og afbalanceret tilsyn med tredjelands-CCP'er og passende begrænsning af eventuelle forbundne systemiske risici uden unødig fragmentering af det globale system og uforholdsmæssigt store omkostninger for markedsdeltagerne. Dette vil bidrage til at styrke EU's tilsynsmyndigheders og udstedende centralbankers mekanismer til at imødegå risici i forbindelse med tredjelands-CCP'er, samtidig med at man sikrer lige vilkår mellem CCP'er, der er etableret i EU, og tredjelands-CCP'er og styrker tredjelands-CCP'ers løbende håndhævelse og overholdelse af reglerne. Selv om denne løsning kan medføre visse yderligere omkostninger på institutionelt plan og for tredjelands-CCP'er og i sidste ende for markedsdeltagerne, skal sådanne omkostninger afvejes mod fordelene med hensyn til begrænsning af den systemiske risiko, selv om det er vanskeligt på forhånd at kvantificere de nøjagtige økonomiske fordele ved en mindskelse af den systemiske risiko. Pakken af løsningsforslag sigter mod at fastsætte klare og sammenhængende tilsynsmæssige rammer for CCP'er, der er etableret i Unionen og i tredjelande. Med henblik på at vurdere overholdelsesomkostningerne samt byrden for markedsdeltagerne behandler konsekvensanalysen også de foretrukne løsningers overordnede omkostninger og fordele. I næste afsnit redegøres der for den forventede virkning af de foreslåede foranstaltninger. 3.4.Målrettet regulering og forenkling Mens EMIR forfølger det generelle mål om at mindske den systemiske risiko ved at øge sikkerheden og omkostningseffektiviteten af CCP'er, sigter dette initiativ mod at gøre tilsynet med CCP'er mere måleffektivt og omkostningseffektivt og, ved at anvende en forholdsmæssig tilgang baseret på en grundig risikovurdering, mod at mindske den reguleringsmæssige byrde samt byrden for overholdelse for markedsdeltagerne. Dette er i overensstemmelse med Kommissionens dagsorden for bedre regulering. Dette initiativ vil styrke de tilsynsmæssige rammer for CCP'er, der er etableret i EU (idet der reageres på deres voksende størrelse, integration, koncentration og indbyrdes forbindelse), og giver EU's myndigheder bedre muligheder for at overvåge og begrænse risiciene i tilknytning til EU's eksponering for tredjelands-CCP'er. Dette vil bidrage til yderligere at mindske den allerede lave (men ekstremt vidtrækkende) sandsynlighed for, at en CCP bliver nødlidende, og generelt styrke stabiliteten af EU's finansielle system som helhed. De forbedrede tilsynsmæssige rammer vil forbedre den juridiske og økonomiske sikkerhed som helhed. Selv om der kan være økonomiske startomkostninger forbundet med rammerne, giver den finansielle krise i 2007-2008 en omfattende empirisk dokumentation for fordelene ved kriseforebyggelse via rammer for tilsyn, der er så effektive som muligt. Der er begrænsninger forbundet med at foretage skøn over omkostningerne i forbindelse med de foretrukne løsninger, da begge problemer vedrører tilsynet med CCP'er. Mens de yderligere omkostninger eller omstruktureringen af omkostningerne for EU og de nationale myndigheder (f.eks. yderligere ressourcer og opgaver) kan kvantificeres, er det mindre ligetil at opgøre virkningerne for markedsdeltagerne, da disse vil være baseret på hypoteser, der gør dem tvivlsomme. Da den foretrukne løsning for tredjelands-CCP'er er baseret på en glidende skala af tilsynsmæssige krav, vil de dermed forbundne omkostninger være specifikke for CCP'er og afhænge af virkninger for EU af de CCP-aktiviteter, der føres tilsyn med eller anerkendes. Det er dog muligt at identificere kilden til potentielle omkostninger eller potentiel omkostningseffektivitet for markedsdeltagerne. Potentiale for reguleringsmæssig forenkling og omkostningsreduktion Dette initiativ har til formål at strømline de tilsynsmæssige rammer for CCP'er, der er etableret i EU, og styrke tilsynet med tredjelands-CCP'er. Ved på EU-plan at centralisere tilsynsarbejdet i en europæisk tilsynsmekanisme fjerner dette initiativ overlapningen af opgaver mellem de nationale myndigheder. Dette bør skabe stordriftsfordele på EU-plan og mindske behovet for dedikerede ressourcer på nationalt plan. For så vidt angår markedsaktører bør CCP'er først og fremmest drage fordel af en nedbringelse af den administrative byrde, idet der bliver et enkelt kontaktpunkt for grænseoverskridende tilsyn på EU-plan. Virkninger for markedsdeltagerne (herunder SMV'er) Med hensyn til tilsyn med CCP'er, som er etableret i EU, forventes de foreslåede ændringer i forbindelse med den foretrukne løsning ikke at få væsentlige virkninger for clearingomkostningerne hverken for clearingmedlemmerne eller deres kunder og indirekte kunder. For at kunne finansiere den europæiske mekanisme kan CCP'er være forpligtet til at betale tilsynsgebyrer. Disse vil dog stå i et rimeligt forhold til deres aktiviteter og vil kun udgøre en ubetydelig del af deres omsætning. Selv om disse omkostninger kan lægges over på markedet, vil disse udgøre minimale tilpasningsomkostninger. Med hensyn til tilsynet med tredjelands-CCP'er vil omkostningerne i forbindelse med den foretrukne løsning fortrinsvis opstå, hvis EU-tilladelse og -etablering udløses som en del af en glidende skala af tilsynsmæssige krav. Bortset fra beliggenhedskravet for tier 1-CCP'er og tier 2-CCP'er svarer situationen til den for CCP'er, der er etableret i EU, med begrænsede tilsynsgebyrer til finansiering af den europæiske mekanisme. Dette vil kun udløse begrænsede yderligere omkostninger for markedsdeltagerne. Der kræves et tilstrækkeligt stort antal medarbejdere til at oprette og igangsætte den europæiske tilsynsmekanisme, således at den kan gennemføre det daglige arbejde med at føre tilsyn med de 17 CCP'er, som i øjeblikket er etableret i EU. Hvis man antager, at alle tredjelands-CCP'er, der ansøger om anerkendelse, i sidste ende bliver anerkendt, ville ca. 40 tredjelands-CCP'er være under eksekutivsamlingens kompetence — enten indirekte gennem overvågning og udveksling af oplysninger (dvs. tier 1-CCP'er) eller, herudover, gennem mere direkte tilsyn med tier 2-CCP'er, som udgør potentielt større risici. Under hensyn til antallet af tredjelands-CCP'er, som der enten direkte eller indirekte skal føres tilsyn med, samt arten og kompleksiteten af de opgaver, der skal udføres for henholdsvis tier 1- og tier 2-CCP'er, anslås antallet af fuldtidsækvivalenter, der er nødvendige, således til ca. 49. Samlet set forventes de yderligere omkostninger, som er forbundet med de foretrukne løsninger for tilsyn med CCP'er, at beløbe sig til ca. 7 mio. EUR om året.

Ud over omkostninger forbundet med tilsyn vil de omkostninger, der pålægges clearingmodparterne (clearingmedlemmer og deres kunder), hovedsagelig være knyttet til indførelsen af et krav om EU-tilladelse og -etablering for substantielt systemiske tier 2-CCP'er. Disse omkostninger vil skyldes retlige og operationelle hensyn samt, hvis de ikke er korrekt kalibreret, markedsopsplitning og de dermed forbundne konsekvenser for markedets likviditet og udførelsespriser. Positive eller negative reguleringer i effektiviteten af margin afhænger i høj grad af markedsdeltagernes evne til at erstatte tredjelands-CCP'er med CCP'er, der er etableret i EU. Årsagerne til disse omkostninger fremgår af afsnit 5.3 i konsekvensanalysen, der ledsager dette forslag. Desuden kan en beliggenhedspolitik, der ikke er skræddersyet til systemiske risici i forbindelse med tredjelands-CCP'er, og som er defineret i henhold til objektive kriterier, have en indvirkning på clearingomkostningerne, adgangen til indirekte clearing for clearingmedlemmernes kunder (herunder ikke-finansielle modparter og små finansielle modparter) og derfor på evnen til at afdække risici for EU's modparter. Dette skal dog holdes op mod de fordele, der er forbundet med bedre kriseforebyggelse. Generelt set vil virksomheder, SMV'er og mikrovirksomheder drage fordel af CCP'ers øgede stabilitet og kontinuiteten i deres vigtigste kritiske funktioner, hvis der i fremtiden skulle opstå en krise, som ville føre til, at de kommer i vanskeligheder eller bliver nødlidende. Sandsynligheden for, at der opstår en sådan krise bør mindskes yderligere ved at give de relevante offentlige myndigheder i EU bedre muligheder for at forebygge opbygning af systemiske risici inden for EU-CCP'er og for at begrænse overførsel af skadelige økonomiske problemer gennem tredjelands-CCP'er. Som følge heraf vil de potentielle negative afsmittende virkninger af en krise, der påvirker den finansielle sektor — f.eks. banksektorens formindskede villighed og/eller kapacitet til at yde finansiering til realøkonomien, recessioner osv. — og som ofte vil have stor indvirkning på SMV'er og deres evne til at sikre finansiering, også være begrænset. Endvidere vil forslaget ved at tydeliggøre de tilsynsmæssige rammer både for EU- og tredjelands-CCP'er, kombineret med Kommissionens nylige Refit-initiativ vedrørende EMIR om nedbringelse af uforholdsmæssigt store udgifter for mindre modparter, bidrage til yderligere at fremme anvendelsen af central clearing og gøre det nemmere for SMV'er at få adgang til finansielle instrumenter enten til afdækning af deres transaktioner eller til investering. Forslaget vil derfor lette yderligere grænseoverskridende transaktioner inden for EU og fremme et effektivt og konkurrencedygtigt CCP-marked i EU og dermed bidrage til målene for kapitalmarkedsunionen. Indvirkning på EU-budgettet Generelt set vil de ændringer, der påtænkes for tilsynet med EU-CCP'er, ikke have nogen indvirkning på EU-budgettet, da eventuelle yderligere omkostninger som f.eks. ekstra ressourcer til den europæiske mekanisme vil skulle dækkes af de tilsynsgebyrer, der opkræves fra CCP'er. Sådanne ændringer bør dog i sidste ende være til gavn for alle markedsdeltagere og medlemsstater, da de bør føre til et sikrere clearingmarked i EU. Yderligere overvejelser i forbindelse med den finansielle indvirkning af at styrke tilsynet for CCP'er, der er etableret i EU, behandles i afsnittene nedenfor. De planlagte ændringer med henblik på at begrænse de risici, som tredjelands-CCP'er udgør, vil heller ikke få nogen indvirkning på EU-budgettet, idet eventuelle yderligere ressourcer til den europæiske mekanisme ligeledes vil blive finansieret gennem opkrævning af gebyrer fra tredjelands-CCP'erne. Dette vil være en fordel for EU, da det vil mindske sandsynligheden for import til EU af risici for den finansielle stabilitet og sikre, at EU's modparter, der har transaktioner med tredjelands-CCP'er, opererer i et sikkert miljø, hvilket vil fremme stærke og stabile globale markeder. 3.5.Grundlæggende rettigheder EU har forpligtet sig til et højt niveau af beskyttelse af de grundlæggende rettigheder og har undertegnet en lang række menneskerettighedskonventioner. Forslaget skulle ikke få en umiddelbar indvirkning på disse rettigheder, som de er nedfældet i de primære FN-konventioner om menneskerettigheder, Den Europæiske Unions charter om grundlæggende rettigheder, som er en integreret del af EU-traktaterne, og den europæiske menneskerettighedskonvention. 4.VIRKNINGER FOR BUDGETTET De ændringer, der foreslås for at styrke tilsynet med EU-CCP'er og for at begrænse de risici, som tredjelands-CCP'er udgør, forventes ikke at have nogen indvirkning på EU-budgettet. Eventuelle supplerende opgaver, som ESMA skal påtage sig, såsom behandling af registreringen af tredjelands-CCP'er og det løbende tilsyn med disse, kan føre til et behov for en forhøjelse af ESMA's planlagte ressourcer. Alle supplerende omkostninger for EU-budgettet vil dog kunne mindskes med mekanismer til at øge finansieringen af den europæiske mekanisme såsom opkrævning af gebyrer fra de EU-baserede og tredjelands-CCP'er, som den vil føre direkte tilsyn med. Der gøres rede for dette forslags finansielle og budgetmæssige virkninger i finansieringsoversigten til forslaget. 5.ANDRE FORHOLD 5.1.Planer for gennemførelsen og foranstaltninger til overvågning, evaluering og rapportering Forslaget indeholder et krav om, at der skal foretages en evaluering af EMIR i sin helhed med særlig fokus på mål- og omkostningseffektiviteten af de foreslåede tilsynsmæssige rammer i forhold til at nå EMIR's oprindelige mål om at øge den finansielle stabilitet. Evalueringen bør således tage hensyn til alle aspekter af EMIR, men navnlig følgende: ·antal CCP'er, der er under genopretning eller afvikling ·antal gange, de kompetente nationale myndigheder har anvendt tvistbilæggelsesmekanismen ·antal kontrolbesøg på stedet hos tredjelands-CCP'er ·antal anerkendte tredjelands-CCP'er

·antal overtrædelser af betingelserne for ækvivalens og/eller anerkendelse, som tredjelands-CCP'er har begået ·anslåede omkostninger for EU's modparter. I princippet bør denne evaluering foretages mindst 5 år efter anvendelsen af disse ændringer. Evalueringen bør tilstræbe at indhente input fra alle relevante interesserede parter, men især fra CCP'er, clearingmedlemmer, ikke-finansielle modparter, små finansielle modparter og clearingmedlemmernes kunder og indirekte kunder generelt. ESMA og de nationale myndigheder og centralbanker skal også være forpligtet til at levere input. Statistiske data til analysen skal indhentes hos ESMA. 5.2.Nærmere redegørelse for de enkelte bestemmelser i forslaget 5.2.1.Oprettelse af en CCP-eksekutivsamling under ESMA's tilsynsråd Ændringer, der skal præcisere forholdet mellem CCP-eksekutivsamlingen og ESMA's tilsynsråd (artikel 4, 6, 40, 42 og 43 i ESMA-forordningen) Ved artikel 1, stk. 1, indføres der et nyt nr. 4) i artikel 4 i ESMA-forordningen for at fastsætte en definition af en CCP, der er i overensstemmelse med definitionen i EMIR. Ved artikel 1, stk. 2, indsættes der et nyt nr. 1a) i artikel 6 i ESMA-forordningen for at oprette et tilsynsråd i eksekutivsammensætning (CCP-eksekutivsamlingen) under ESMA på området tilsyn med EU- og tredjelands-CCP'er. Ved artikel 1, stk. 4, indsættes der et nyt litra f) i artikel 40, stk. 1, i ESMA-forordningen, for at fastsætte, at CCP-eksekutivsamlingens leder og to ledende medlemmer skal være ikke-stemmeberettigede medlemmer af ESMA's tilsynsråd. Ved artikel 1, stk. 5, ændres artikel 42, stk. 1, i ESMA-forordningen, således at der indføres en bestemmelse om, at tilsynsrådets formand og stemmeberettigede medlemmer samt CCP-eksekutivsamlingens leder og to ledende medlemmer skal handle uafhængigt og objektivt i Unionens interesse. Ved artikel 1, stk. 6, ændres artikel 43, stk. 1, i ESMA-forordningen, således at der indføres en sondring mellem tilsynsrådets opgaver og CCP-eksekutivsamlingens opgaver. Artikel 1, stk. 6, erstatter også artikel 43, stk. 8, i ESMA-forordningen, således at det tilføjes, at tilsynsrådet udøver myndighed over den administrerende direktør efter aftale med CCP-eksekutivsamlingen. Ændringer med henblik på at fastlægge organiseringen af CCP-eksekutivsamlingen (de nye artikler 44a til 44c i ESMA-forordningen) For at fastlægge, hvordan tilsynsrådet i eksekutivsammensætning (CCP-eksekutivsamlingen) skal organiseres under ESMA, indsættes ved artikel 1, stk. 7, de nye artikler 44a, 44b og 44c som en del af en ny afdeling 1A i kapitel III i ESMA-forordningen. Den nye afdeling 1A fastlægger sammensætningen af CCP-eksekutivsamlingen, dens opgaver og beslutningsbeføjelser for at sikre en sammenhængende tilgang til tilsyn i EU, en passende grad af ekspertise og en hurtig og effektiv beslutningsproces i forbindelse med tilsyn med CCP'er. Den nye artikel 44a fastsætter, at tilsynsrådet i sin CCP-eksekutivsammensætning skal bestå af: i) permanente medlemmer, herunder en uafhængig leder og to ledende medlemmer med stemmeret og en repræsentant for ECB og for Kommissionen uden stemmeret, og ii) medlemmer, der er specifikke for de enkelte CCP'er, herunder en repræsentant for den kompetente myndighed i den medlemsstat, hvor CCP'en er etableret, med stemmeret og en repræsentant for den eller de relevante udstedende centralbanker uden stemmeret. De permanente medlemmer skal deltage i alle møder i CCP-eksekutivsamlingen. CCP-specifikke medlemmer skal deltage, i det omfang det er nødvendigt og hensigtsmæssigt for CCP'er omfattet af deres tilsyn. Lederen for CCP-eksekutivsamlingen kan også invitere andre medlemmer af det nuværende tilsynskollegium i henhold til artikel 18 i EMIR-forordningen og repræsentanter for myndigheder i tredjelands-CCP'er anerkendt af ESMA som observatører for at sikre, at CCP-eksekutivsamlingen tager tilstrækkeligt hensyn til de øvrige relevante myndigheders synspunkter. Uafhængige permanente medlemmers og CCP-specifikke medlemmers tilstedeværelse vil sikre, at de afgørelser, der træffes af CCP-eksekutivsamlingen, er konsekvente, hensigtsmæssige og rimelige i hele EU, og at de relevante nationale kompetente myndigheder, udstedende centralbanker og observatører inddrages i beslutningstagningen om spørgsmål vedrørende en CCP, der er etableret i en medlemsstat. Når der træffes afgørelse om en tredjelands-CCP, deltager kun de permanente medlemmer af CCP-eksekutivsamlingen og de relevante centralbanker, der udsteder EU-valutaer, i beslutningsprocessen. Den nye artikel 44b fastsætter, at CCP-eksekutivsamlingen skal udarbejde en liste over specifikke opgaver, som den tildeles i henhold til EMIR, med det formål at sikre et velfungerende indre marked samt finansiel stabilitet i Unionen og medlemsstaterne. Henvisninger til ESMA i ændringerne af EMIR i dette forslag henviser derfor til CCP-eksekutivsamlingen, medmindre andet er anført. Det fastsættes også, at CCP-eksekutivsamlingen skal have sit eget personale og tildeles tilstrækkelige ressourcer med henblik på at sikre, at den er autonom, uafhængig og velfungerende. Den nye artikel 44c fastsætter, at for at sikre en hurtig og effektiv beslutningsproces skal CCP-eksekutivsamlingen træffe afgørelser med simpelt flertal af sine medlemmer i overensstemmelse med stemmeretten i henhold til stk. 1 i den nye artikel 44a og lederen have den afgørende stemme i tilfælde af stemmelighed. Ændringer med henblik på fastlægge ansvarlighed og uafhængighed for så vidt angår medlemmerne af CCP-eksekutivsamlingen (ny artikel 48a samt artikel 49 og 50 i ESMA-forordningen) Ved artikel 1, stk. 8, erstattes overskriften til afdeling 3 i kapitel III i ESMA-forordningen for at fastsætte, hvilke krav der gælder for lederen og de to ledende medlemmer af CCP-eksekutivsamlingen. Ved artikel 1, stk. 9, indsættes der en ny artikel 48a, der fastsætter bestemmelser om udpegelse af lederen og de ledende medlemmer af CCP-eksekutivsamlingen og deres opgaver. I artikel 48a, stk. 2, fastsættes det, at med henblik på at sikre en passende grad af ekspertise skal lederen og de to ledende medlemmer udpeges på grundlag af fortjeneste, kvalifikationer, færdigheder, kendskab til clearing, efterhandel og finansielle anliggender samt erfaring af relevans for tilsyn med og regulering af CCP'er; de skal udvælges på grundlag af en åben udvælgelsesprocedure. I artikel 48a, stk. 4, fastsættes det, at Kommissionen vil forelægge Europa-Parlamentet et forslag til udpegelse af kandidater til godkendelse. Efter Europa-Parlamentets godkendelse vedtager Rådet en gennemførelsesafgørelse om udpegelsen af lederen og de to ledende medlemmer. Inddragelsen af medlovgiverne i udpegelsesproceduren vil sikre gennemsigtighed og demokratisk kontrol. I henhold til artikel 48a, stk. 5, kan Rådet endvidere på forslag fra Kommissionen, som er godkendt af Europa-Parlamentet, vedtage en gennemførelsesretsakt for at fjerne lederen eller de ledende medlemmer på visse betingelser med det formål at gøre dem ansvarlige over for Europa-Parlamentet og Rådet og beskytte EU-institutionernes rettigheder.

Ved artikel 1, stk. 10, ændres artikel 49 i ESMA-forordningen, således at det fastsættes, at CCP-eksekutivsamlingens leder og ledende medlemmer skal handle uafhængigt og objektivt og udelukkende i Unionens interesse. Ved artikel 1, stk. 11, ændres artikel 50 i ESMA-forordningen, således at Europa-Parlamentet og Rådet for at sikre demokratisk ansvarlighed kan opfordre lederen af CCP-eksekutivsamlingen til at fremsætte en erklæring, når der anmodes herom. Desuden er lederen af CCP-eksekutivsamlingen forpligtet til at aflægge en skriftlig rapport om CCP-eksekutivsamlingens vigtigste aktiviteter til Europa-Parlamentet, når der anmodes herom, og indberette alle relevante oplysninger, som Europa-Parlamentet anmoder om på ad hoc-basis. Ændringer, der skal præcisere interaktionen mellem CCP-eksekutivsamlingen og de opgaver, som påhviler ESMA's administrerende direktør, opstillingen af budgettet og tavshedspligten (artikel 53, 63 og 70 i ESMA-forordningen) Ved artikel 1, stk. 12, ændres artikel 53 i ESMA-forordningen for at fastsætte interaktionen mellem CCP-eksekutivsamlingen og de opgaver, som påhviler ESMA's administrerende direktør. Ved artikel 1, stk. 12, litra a), ændres artikel 53, stk. 2, for at præcisere, at den administrerende direktør i forbindelse med gennemførelsen af ESMA's årlige arbejdsprogram skal tage hensyn til vejledningen fra CCP-eksekutivsamlingen under styrelsesudvalgets kontrol. Ved artikel 1, stk. 12, litra b), ændres artikel 53, stk. 4, for at fastsætte, at den administrerende direktør ved udarbejdelsen af det flerårige arbejdsprogram skal indhente CCP-eksekutivsamlingens godkendelse for de opgaver, der er omfattet af dennes ansvar, inden arbejdsprogrammet videresendes til styrelsesudvalget. Ved artikel 1, stk. 12, litra c), ændres artikel 53, stk. 7, for at fastsætte, at den administrerende direktør ved udarbejdelsen af udkastet til årsberetningen om ESMA's virksomhed skal indhente CCP-eksekutivsamlingens godkendelse for de opgaver, der er omfattet af dennes ansvar, inden årsberetningen videresendes til styrelsesudvalget. Ved artikel 1, stk. 13, indsættes der et nyt stk. 1a i artikel 63 i ESMA-forordningen for at fastsætte, at udgifter og gebyrer i forbindelse med CCP-eksekutivsamlingens opgaver skal opføres særskilt i ESMA's overslag. CCP-eksekutivsamlingen skal godkende det udkast, som den administrerende direktør har udarbejdet, vedrørende disse udgifter og gebyrer forud for vedtagelsen af overslaget. Ved artikel 1, stk. 14, ændres artikel 70, stk. 1, i ESMA-forordningen, således at medlemmer af CCP-eksekutivsamlingen skal være omfattet af kravene om tavshedspligt i henhold til artikel 339 i TEUF og de relevante bestemmelser i EU-lovgivningen, selv efter at deres hverv er ophørt. Ændringer med henblik på at øge ESMA's mulighed for at indsamle oplysninger (artikel 35 i ESMA-forordningen) Ved artikel 1, stk. 3, erstattes artikel 35, stk. 6, i ESMA-forordningen, således at hvis fuldstændige oplysninger fra de kompetente myndigheder eller andre enheder i medlemsstaten ikke er til rådighed, kan ESMA anmode om oplysninger direkte fra en CCP, der er meddelt tilladelse eller er anerkendt, en værdipapircentral, der er meddelt tilladelse, og en handelsplads, der er meddelt tilladelse. ESMA underretter de kompetente myndigheder om sådanne anmodninger. 5.2.2.Tilsyn med CCP'er, der er etableret i Unionen Ændringer af betingelserne og procedurerne for meddelelse af tilladelse til CCP'er, der er etableret i EU (artikel 17, 18, 19, 20 og 21 i EMIR) Procedure for meddelelse eller nægtelse af tilladelse Ved artikel 2, stk. 2, ændres artikel 17, stk. 3, i EMIR, således at den kompetente myndigheds vurdering af, om en CCP's ansøgning er fuldstændig, foretages i samråd med ESMA, og ESMA og kollegiet underrettes om alle supplerende oplysninger, som den kompetente myndighed har modtaget vedrørende en ansøgning. Formandskab og kollegiets sammensætning Ved artikel 2, stk. 3, ændres artikel 18 i EMIR for at præcisere fordelingen af ansvarsområder mellem myndigheder i kollegiet. I det nye stk. 1 i artikel 18 fastsættes det, at kollegiet ledes og styres af lederen af CCP-eksekutivsamlingen. Det nye litra a) i artikel 18, stk. 2, i EMIR fastsætter, at de permanente medlemmer af CCP-eksekutivsamlingen skal deltage i kollegiet i stedet for ESMA. Det nye litra c) i artikel 18, stk. 2, tilføjer, når det er relevant, ECB — i overensstemmelse med Rådets forordning (EU) nr. 1024/2013 — til de kompetente myndigheder, der er ansvarlige for tilsynet med CCP'ens clearingmedlemmer, der er etableret i de tre medlemsstater med de samlet set største bidrag til CCP'ens misligholdelsesfond, som omhandlet i artikel 42, over en etårig periode. Kollegiets udtalelse Ved artikel 2, stk. 4, ændres artikel 19, stk. 3, i EMIR for så vidt angår kollegiemedlemmernes stemmeret, således at de permanente medlemmer af CCP-eksekutivsamlingen har én stemme hver, med undtagelse af Kommissionens repræsentant, som ikke skal have stemmeret. Tilbagetrækning af tilladelse Ved artikel 2, stk. 5, ændres artikel 20, stk. 6, i EMIR, således at CCP'ens kompetente myndighed sender ESMA og medlemmerne af kollegiet sit fuldt begrundede udkast til afgørelse om tilbagetrækning af tilladelse. Revision og evaluering Artikel 2, stk. 6, litra a) og b), erstatter artikel 21, stk. 1 og 3, i EMIR vedrørende revision og evaluering af CCP'er, som er meddelt tilladelse. I henhold til det nye stk. 1 i artikel 21 skal en kompetent myndigheds revision og evaluering af en CCP's opfyldelse af kravene i EMIR foretages i samarbejde med ESMA. Det nye stk. 3 i artikel 21 fastsætter, at ESMA fastlægger hyppigheden og omfanget af en sådan revision og evaluering, og bestemmer, at ESMA's personale skal indbydes til at deltage i kontrolbesøg på stedet. Den kompetente myndighed skal også videresende alle oplysninger, som den modtager fra en CCP, til ESMA, og den skal anmode den pågældende CCP om alle oplysninger, som ESMA ønsker indhentet, og som den ikke selv kan give.

Ændringer vedrørende meddelelse af tilladelse til og tilsyn med CCP'er, der er etableret i EU (de nye artikler 21a, 21b og 21c i EMIR) Ved artikel 2, stk. 7, indsættes de nye artikler, 21a, 21b og 21c i EMIR for at fastsætte CCP-eksekutivsamlingens rolle i forbindelse med tilladelse til og tilsyn med CCP'er og for at præcisere fordelingen af ansvarsområder mellem myndighederne. Selv om de nationale kompetente myndigheder beholder deres nuværende tilsynsopgaver i henhold til EMIR, skal forudgående samtykke fra ESMA, og hvis det er relevant fra den eller de relevante udstedende centralbanker, være påkrævet for visse afgørelser, med det formål at fremme tilsynsmæssig konvergens i hele Unionen. I henhold til artikel 21a skal de kompetente myndigheder udarbejde endelige udkast til afgørelser og sende dem til ESMA med henblik på forudgående samtykke for afgørelser, der vedrører adgang til en CCP, adgang til en handelsplads, meddelelse af tilladelse til en CCP, udvidelse af en CCP's aktiviteter og tjenesteydelser, kapitalkrav, tilbagetrækning af tilladelse, revision og evaluering, kapitalejere og deltagere med kvalificeret andel, oplysninger til de kompetente myndigheder, revision af modeller, stresstestning og backtestning og godkendelse af interoperabilitetsordninger. Enhver anden afgørelse vedrørende anvendelsen af artikel 22 i forbindelse med de krav, der er fastsat for CCP'er og interoperabilitetsordninger i afsnit IV og V i EMIR, vil også være underlagt forudgående samtykke fra ESMA. Hvis ESMA foreslår ændringer af visse endelige udkast til afgørelser truffet af en kompetent myndighed, kan sådanne afgørelser kun vedtages, efter de er blevet ændret som anmodet af ESMA. Hvis ESMA gør indsigelse mod visse endelige udkast til afgørelser truffet af en kompetent myndighed, vedtages disse afgørelser ikke. Den nye artikel 21a indfører også en særlig tvistbilæggelsesmekanisme til brug i tilfælde af uenighed mellem ESMA og de nationale kompetente myndigheder. Hvis en kompetent myndighed er uenig i ESMA's ændringer eller indsigelser mod visse af den kompetente myndigheds endelige udkast til afgørelse, henvises sagen til endelig afgørelse i ESMA's tilsynsråd. Endelig fastsættes det i den nye artikel 21a, at ESMA kan vedtage en individuel afgørelse om en deltager på det finansielle marked, hvis de kompetente nationale myndigheder bestrider ESMA's udtalelse eller anmodninger. Samtidig er de relevante udstedende centralbankers forudgående samtykke påkrævet for visse afgørelser på grund af de potentielle risici, som en dårligt fungerende CCP potentielt kunne udgøre for fastlæggelsen og gennemførelsen af Unionens pengepolitik og fremme af betalingssystemernes gnidningsfrie funktion. Mens centralbankernes og tilsynsmyndighedernes beføjelser vil kunne overlappe hinanden, vil der potentielt kunne være mangel på afstemning i tilfælde, hvor tilsynsvirksomhed påvirker centralbankernes centrale ansvarsområder i tilknytning til f.eks. prisstabilitet, pengepolitik og betalingssystemer. I den nye artikel 21b fastsættes den relevante udstedende centralbanks opgaver med henblik på fastlæggelse af fordelingen af ansvarsområder mellem myndighederne, især når det drejer sig om en CCP's betalings- og afviklingsordninger og relateret likviditetsrisikostyring. Forvaltningsprocedurer i forbindelse med transaktioner denomineret i den pågældende udstedende centralbanks valuta. Den nye artikel 21b fastsætter, at de kompetente myndigheder skal indhente de relevante udstedende centralbankers samtykke for så vidt angår afgørelser, der vedrører meddelelse af tilladelse til en CCP, udvidelse af en CCP's aktiviteter og tjenesteydelser, tilbagetrækning af tilladelse, marginkrav, kontroller af likviditetsrisici, krav om sikkerhedsstillelse, afvikling og godkendelse af interoperabilitetsordninger. Hvis den relevante udstedende centralbank gør indsigelse mod en kompetent myndigheds udkast til afgørelser på disse områder, vedtages disse afgørelser ikke. Hvis den relevante udstedende centralbank forslår ændringer af en kompetent myndigheds udkast til afgørelser på disse områder, kan disse afgørelser kun vedtages som ændret. Den nye artikel 21c fastsætter, at både CCP'er, som er etableret i medlemsstaterne, og tredjelands-CCP'er skal betale gebyrer for ESMA's tilsyns- og administrationsopgaver i forbindelse med i) ansøgninger om meddelelse af tilladelse som omhandlet i artikel 17, ii) ansøgninger om anerkendelse i henhold til artikel 25 og iii) årlige gebyrer, der er forbundet med de opgaver, der er omfattet af ESMA's ansvarsområder. Kommissionen vil ved en delegeret retsakt yderligere præcisere gebyrernes art, de tjenester, for hvilke de skal erlægges, gebyrernes størrelse og den måde, hvorpå de skal betales af EU-CCP'er, som enten har fået meddelt tilladelse eller har ansøgt herom, anerkendte tredjelands-CCP'er, som ikke er systemisk vigtige (tier 1-CCP'er) og anerkendte CCP'er, der er eller vil kunne blive systemisk vigtige for den finansielle stabilitet i Unionen eller en eller flere af dens medlemsstater (tier 2-CCP'er). Disse tilsynsgebyrer vil gøre det muligt at finansiere CCP-eksekutivsamlingens opgaver og sætte ESMA i stand til at varetage sine opgaver. Ændringer vedrørende samarbejde mellem myndigheder (artikel 24 i EMIR) Ved artikel 2, stk. 8, ændres artikel 24 i EMIR, således at potentiel negativ indvirkning på transmissionen af pengepolitikken og betalingssystemernes gnidningsfrie funktion tilføjes til de akutte situationer, som CCP'ens kompetente myndighed eller enhver anden myndighed skal underrette ESMA, kollegiet, de relevante medlemmer af ESCB og andre relevante myndigheder om uden unødigt ophold. 5.2.3.Tredjelands-CCP'er CCP-aktiviteten i Unionen og på verdensplan er i de fem år siden vedtagelsen af EMIR vokset hurtigt i omfang og rækkevidde. Central clearing har fået større betydning for rente- og kreditderivater. CCP'ers hurtigt voksende betydning i det globale finansielle system afspejler ikke blot indførelsen af forpligtelser til central clearing på tværs af forskellige aktivklasser, men også øget frivillig anvendelse af central clearing som følge af markedsdeltagernes voksende bevidsthed om fordelene ved central clearing. I henhold til EMIR er det allerede påkrævet, at visse rentederivater og credit default swaps cleares centralt i overensstemmelse med lignende krav i andre G20-lande. Bankkapitalreglerne er også blevet ændret for at tilskynde til central clearing og gør bilateral clearing dyrere i relative tal, mens bilaterale transaktioner siden marts 2017 har været underlagt yderligere krav til sikkerhedsstillelse. Som følge heraf er clearing vokset, men er nu koncentreret i et relativt begrænset antal globale CCP'er. På nuværende tidspunkt er 28 tredjelands-CCP'er blevet anerkendt i henhold til EMIR's ækvivalensbestemmelser. Yderligere 12 CCP'er fra 10 jurisdiktioner har anmodet om anerkendelse og afventer en afgørelse fra Kommissionen om ækvivalens af deres regulerings- og tilsynsordninger. Ændringer med henblik på at forbedre gennemførelsen af ækvivalensen af tredjelands-CCP-ordninger (artikel 25, stk. 6, i EMIR) Kommissionen vil fortsat ved hjælp af ækvivalensafgørelser konstatere, at tredjelandes retlige og tilsynsmæssige rammer opfylder kravene i henhold til EMIR, med henblik på at muliggøre anerkendelse af CCP'er med basis i tredjelande. Dette forslag bekræfter, at Kommissionen kan lade en konstatering om ækvivalens omfatte af yderligere betingelser. Ved artikel 2, stk. 9, litra e), indsættes de nye stykker 6a og 6b, således at Kommissionen om nødvendigt ved hjælp af en delegeret retsakt kan præcisere de kriterier, der skal anvendes ved dens vurdering af, om tredjelands-CCP-ordninger skal indrømmes ækvivalens. Et nyt stk. 6b i artikel 25 i EMIR giver ESMA til opgave at overvåge den regulerings- og tilsynsmæssige udvikling i de tredjelands-CCP-ordninger, som Kommissionen har vurderet som værende ækvivalente. Ændringer vedrørende anerkendelse af en tredjelands-CCP (artikel 6, stk. 2, de nye stykker 2a, 2b og 2c i artikel 25 og den nye artikel 25a i EMIR). Øget gennemsigtighed For at forbedre gennemsigtigheden for de interesserede parter og for offentligheden som helhed ændres EMIR, således at registreringen af CCP'er præciseres, idet der skal indgå flere oplysninger i ESMA's offentlige register (ved artikel 2, stk. 1, ændres artikel 6, stk. 2, litra b)). Der er ikke indført yderligere krav for anerkendte tredjelands-CCP'er i forslaget. Klassificering af ikke systemisk vigtige tredjelands-CCP'er (tier 1) og systemisk vigtige tredjelands-CCP'er (tier 2) Den globale stigning i clearing og koncentrationen af risici i et begrænset antal globale CCP'er betyder, at der er behov for at indføre en differentiering, alt efter hvilken type tredjelands-CCP der er anerkendt i henhold til EMIR. I henhold til dette forslag skal EMSA, når den behandler en ansøgning om anerkendelse, derfor tage hensyn til omfanget af den systemiske risiko, som en tredjelands-CCP udgør. For at opnå dette og for at indføre en forholdsmæssig anvendelse af kravene må der sondres mellem CCP'er med lavere risiko, og dem, der er eller vil være systemisk vigtige for Unionen eller en eller flere af dens medlemsstater. Dette afspejler, at ikke alle tredjelands-CCP'er har lige stor systemisk betydning. Det vil afhænge af omfanget og typen af clearede transaktioner samt omfanget af deres clearingaktiviteter. F.eks. vil en forholdsvis lille tredjelands-CCP, der kun clearer et begrænset antal aftaler, som eksempelvis er denomineret i lokal valuta, objektivt set give anledning til færre betænkeligheder og udgøre en mindre risiko for EU's finansielle system end en tredjelands-CCP, der clearer en betydelig volumen af aftaler, der er denomineret i en EU-valuta. Det foreslås derfor, at ESMA får beføjelser til at sondre mellem CCP'er, der er eller vil kunne blive systemisk vigtige, og CCP'er, der ikke er det, eller for hvilke det ikke kan formodes, at de vil blive det. Tredjelands-CCP'er, for hvilke ESMA har fastslået, at de ikke er, eller at det ikke kan formodes, at de vil blive systemisk vigtige for Unionen og medlemsstaterne, benævnes "tier 1" (ved artikel 2, stk. 9, litra a), indsættes litra e) i artikel 25, stk. 2, i EMIR). Disse tier 1-CCP'er vil fortsat være underlagt de nuværende ordninger og betingelser for afgørelser om tredjelandsækvivalens, der vedtages af Kommissionen, og som giver ESMA mulighed for at anerkende individuelle tredjelands-CCP'er. ESMA vil også få nye ansvarsområder i forbindelse med tilsynet med disse anerkendte tier 1-CCP'er.

Ud over tier 1-CCP'er vil ESMA også få mulighed for at fastsætte en anden kategori af tredjelands-CCP'er, der anses for at være systemisk vigtige eller for at ville kunne blive systemisk vigtige i nær fremtid for den økonomiske og finansielle stabilitet i Unionen og i medlemsstaterne (de såkaldte "tier 2 CCP'er"). Dette er fastlagt i artikel 2, stk. 9, litra c), hvorved der indsættes et nyt stk. 2a i artikel 25 i EMIR. For at ESMA kan afgøre, om en tredjelands-CCP er en tier 2-CCP, er der fastslagt fire objektive kriterier (nyt stk. 2a i artikel 25): i) arten, omfanget og kompleksiteten af tredjelands-CCP'ens aktiviteter ii) den virkning, som en tredjelands-CCP, der bliver nødlidende eller udsættes for forstyrrelser, vil have for vigtige markeder, finansielle institutioner eller hele det finansielle system og for den økonomiske stabilitet i EU iii) strukturen af tredjelands-CCP'ens clearingmedlemskab og iv) tredjelands-CCP'ens forhold, indbyrdes afhængighedsforhold eller andre interaktioner med andre finansielle markedsinfrastrukturer. Kommissionen skal præcisere disse kriterier yderligere i en delegeret retsakt (artikel 25, stk. 2a) senest seks måneder efter forordningens vedtagelse. Konsekvensen af, at ESMA afgør, at en tredjelands-CCP er en tier 2-CCP, er, at den pågældende CCP kun kan blive anerkendt og få tilladelse til at levere clearingserviceydelser eller udøve aktiviteter i Unionen, hvis den opfylder yderligere betingelser. Disse betingelser er nødvendige for at afspejle de yderligere betænkeligheder, der opstår med hensyn til den finansielle stabilitet i Unionen og i en eller flere af medlemsstaterne. CCP'er, der allerede er anerkendt i henhold til den nuværende EMIR-ordning, vil fortsat være anerkendt som tier 1-CCP'er, indtil ESMA har afgjort, om sådanne tredjelands-CCP'er er tier 2-CCP'er. Forholdsmæssige krav til systemisk vigtige tier 2-CCP'er fra tredjelande Der er fire yderligere krav, som systemisk vigtige tredjelands-CCP'er skal opfylde (se artikel 2, stk. 9, litra b)): i) De skal til stadighed opfylde de relevante og nødvendige tilsynskrav til EU-CCP'er. Disse krav vedrører kapitalkrav, krav til ledelse af den interne organisation, god forretningsskik, marginer, misligholdelsesfond, finansielle ressourcer, likviditet, investeringer, stresstest, afvikling og interoperabilitet. For øjeblikket er de fastsat i artikel 16 og i afsnit IV og V i EMIR. ii) Skriftlig bekræftelse — inden for 180 dage — fra de relevante udstedende EU-centralbanker af, at tredjelands-CCP'en opfylder de krav, som disse centralbanker har indført. Disse yderligere krav vil være indført af centralbankerne i forbindelse med udførelsen af deres pengepolitiske opgaver. Det kan f.eks. dreje sig om yderligere krav for at imødegå likviditetsrisici eller risici for betalings- eller afregningsordninger i Unionen eller medlemsstaterne. De kan nærmere bestemt vedrøre tilgængeligheden af og specifik type sikkerhedsstillelse i en CCP, det niveau for "haircuts", der anvendes på sikkerhedsstillelse, investeringspolitik eller adskillelse af sikkerhedsstillelse, tilgængeligheden af likviditetsordninger mellem de involverede centralbanker, de mulige virkninger af CCP'ers aktiviteter, og hvilke konsekvenser det vil have for det finansielle system og EU's stabilitet, hvis CCP'er udsættes for forstyrrelser eller bliver nødlidende. iii) For at gøre det muligt for ESMA at udøve sine nye tilsynsopgaver skal der også foreligge et skriftligt samtykke fra tredjelands-CCP'en om, at ESMA efter anmodning kan få adgang til alle oplysninger, som CCP'en er i besiddelse af, og til CCP'ens forretningslokaliteter. Dette skal naturligvis kunne håndhæves i tredjelandet, og der skal foreligge en juridisk udtalelse, der bekræfter, at dette er tilfældet. iv) Tredjelands-CCP'en skal have indført alle nødvendige procedurer og foranstaltninger med henblik på at kunne opfylde første og tredje af ovenstående betingelser. Da ovenstående krav skal anvendes på en forholdsmæssig måde, indfører forslaget et system, i henhold til hvilket en tredjelands-CCP fortsat kan henholde sig til sit eget lands regler og krav. Dette nye system af sammenlignelig overholdelse — som er i overensstemmelse med FSB's standarder og afspejler et tilsvarende system, der anvendes af de amerikanske myndigheder — er baseret på en simpel procedure, i henhold til hvilken tredjelands-CCP'en kan anmode ESMA om at sammenligne EMIR's krav og EU's tilsynsmæssige standarder for CCP'er med tredjelandets. Hvis de er sammenlignelige, kan ESMA beslutte, at resultatet af anvendelsen af nogle af eller alle de eksisterende krav og den tilsvarende tilsynsmæssige håndhævelse i det pågældende tredjeland er sammenligneligt med resultatet af anvendelsen af EMIR, og undlade at anvende den tilsvarende bestemmelse i EMIR. Denne tilgang vil medføre en betydelig mindskelse af byrder, der følger af dobbelt anvendelse af regler og krav. Kommissionen vil skulle vedtage en delegeret retsakt med henblik på at præcisere de nærmere oplysninger om den vurdering, som ESMA foretager (ny artikel 25a). I betragtning af den stigende koncentration af clearingydelser i et begrænset antal globale CCP'er, og den øgede risiko, som koncentrationen medfører, kan nogle CCP'er imidlertid have særlig stor systemisk betydning for EU's finansielle system. Derfor kan ESMA, når det afgør, om en tredjelands-CCP er eller vil kunne blive systemisk vigtig, i samråd med den eller de relevante centralbanker, også fastslå, at de risici, som den pågældende enhed udgør for den finansielle stabilitet i Unionen eller en eller flere medlemsstater, er af en sådan størrelsesorden, at selv en fuldstændig anvendelse af EMIR-forordningen på denne tredjelands-CCP ikke er tilstrækkelig til at begrænse sådanne risici, og at den derfor ikke bør anerkendes. Hvis det fastslås, at udfordringerne med hensyn til at sikre EU's finansielle stabilitet ikke kan adresseres gennem anerkendelse af tredjelands-CCP'er, foreslås det, at ESMA i samråd med de relevante centralbanker får beføjelse til at henstille til Kommissionen, at den pågældende CCP ikke bør anerkendes. På dette grundlag har Kommissionen beføjelse til at træffe afgørelse om, at den pågældende CCP ikke bør anerkendes, og at den, hvis den ønsker at levere clearingydelser i Unionen, bør meddeles tilladelse og være etableret i en af medlemsstaterne (nyt stk. 2c i artikel 25). Ændringer med henblik på at forbedre det løbende tilsyn med tredjelands-CCP'er efter anerkendelsen (artikel 25, stk. 5, 6 og 7, og de nye artikler 25b til 25m i EMIR) ESMA's tilsyn med tredjelands-CCP'er For at kunne reagere på manglerne i gennemførelsen af EMIR's ordning for ækvivalens og anerkendelse i forbindelse med tilsynet med tredjelands-CCP'er, foreslås det, at ESMA's beføjelser styrkes. Dette vil sikre, at der tages hånd om ESMA's vanskeligheder med at få adgang til oplysninger fra en CCP, foretage kontrolbesøg på stedet hos CCP'en og udveksle oplysninger med de relevante EU-reguleringsmyndigheder, tilsynsmyndigheder og centralbanker. Dette vil minere risikoen for, at CCP'ers praksis og/eller tilpasninger af risikostyringsmodeller ikke opdages, hvilket kan have store konsekvenser for EU-enhedernes finansielle stabilitet. Endvidere vil det sikre, at der reageres på den potentielle manglende afstemning mellem tilsynsmæssige mål og centralbankmål inden for kollegierne i forbindelse med tredjelands-CCP'er, hvor ikke-EU-myndigheder er involveret. Endelig tages der højde for risikoen for, at ændringer i reglerne for CCP'er og/eller regelsættet i et tredjeland kan indvirke negativt på de reguleringsmæssige eller tilsynsmæssige resultater. Dette betyder, at der vil blive sikret lige vilkår mellem EU-CCP'er og tredjelands-CCP'er, og at mulighederne for regel- eller tilsynsarbitrage fjernes. ESMA's nye beføjelser til at udøve tilsyn med anerkendte tier 1- og tier 2-CCP'er er fastsat i den nye artikel 25b (se nedenfor). Bedre gennemførelse af den gældende anerkendelsesordning

Ved artikel 2, stk. 9, litra c), erstattes artikel 25, stk. 5, i EMIR for at præcisere, at ESMA mindst hvert andet år foretager en revision af anerkendelsen af en tredjelands-CCP, der har udvidet sine aktiviteter og tjenesteydelser i Unionen. Bestemmelser om tilbagetrækning af anerkendelsen af en tredjelands-CCP er blevet flyttet til de nye artikler 25m og 25n (se nedenfor). Ved artikel 2, stk. 9, litra f), erstattes artikel 25, stk. 7, første punktum, i EMIR, for at fastsætte, at samarbejdsordninger mellem ESMA og de relevante kompetente myndigheder for ækvivalente tredjelands-CCP-ordninger skal være effektive i praksis. Ved artikel 2, stk. 9, litra g), ændres artikel 25, stk. 7, litra d), for at præcisere, at procedurerne for koordination af tilsynsaktiviteterne skal omfatte tilladelse fra myndigheder i tredjelande til at foretage undersøgelser og kontrolbesøg på stedet, jf. artikel 25d og 25e i dette forslag. Ved litra g) indsættes også et nyt litra e) i artikel 25, stk. 7, som fastsætter, at samarbejdsordninger mellem ESMA og de relevante kompetente myndigheder for ækvivalente tredjelands-CCP-ordninger skal præcisere de procedurer, der er nødvendige for en effektiv overvågning af den reguleringsmæssige og tilsynsmæssige udvikling i et tredjeland. ESMA's og den eller de relevante udstedende centralbankers nye rolle i tilsynet med anerkendte tredjelands-CCP'er Ved artikel 2, stk. 10, indsættes de nye artikler 25b til 25n i EMIR for at give ESMA nye beføjelser til at føre tilsyn med anerkendte tier 1- og tier 2-CCP'er fra tredjelande med det formål at styrke overvågningen og håndhævelsen af, at tredjelands-CCP'er til stadighed overholder EMIR-kravene. Det indeholder også bestemmelser om inddragelse af de relevante centralbanker i anerkendelsen af og tilsynet med tredjelands-CCP'er i forbindelse med finansielle instrumenter, der er denomineret i EU-valutaer, og som i vid udstrækning cleares af CCP'er etableret uden for Unionen, for at begrænse risiciene for Unionens indre marked og den finansielle stabilitet i Unionen eller for en eller flere af dens medlemsstater. Den nye artikel 25b giver ESMA nye beføjelser til at sikre, at tier 1- og tier 2-CCP'er fra tredjelande til stadighed opfylder kravene. I stk. 1 i den nye artikel 25b fastsættes det, at ESMA er ansvarligt for det løbende tilsyn med, at tier 2-CCP'er til stadighed overholder tilsynskravene i artikel 16 og afsnit IV og V i EMIR. Derudover vil ESMA kræve en bekræftelse fra hver tier 2-CCP af, at den opfylder alle andre yderligere tilsynsmæssige krav, der er fastsat i artikel 25, stk. 2b, mindst en gang om året i overensstemmelse med artikel 25b, stk. 1, andet afsnit. Den eller de relevante udstedende centralbanker skal også omgående underrette ESMA, når den/de finder, at en tier 2-CCP ikke længere opfylder de betingelser, der er fastsat i artikel 25, stk. 2b, litra b). Stk. 2 i den nye artikel 25b fastsætter, at ESMA skal indhente samtykke fra den eller de relevante udstedende centralbanker forud for vedtagelsen af afgørelser vedrørende marginkrav, kontroller af likviditetsrisici, krav om sikkerhedsstillelse, afvikling og godkendelse af interoperabilitetsordninger. Hvis den eller de relevante udstedende centralbanker gør indsigelse mod udkastet til afgørelse, vedtager ESMA ikke den pågældende afgørelse. Hvis den eller de relevante udstedende centralbanker foreslår ændringer af udkastet til afgørelse, vedtager ESMA kun afgørelsen som ændret. Stk. 3 i den nye artikel 25b, fastsætter, at ESMA foretager sin vurdering af anerkendte CCP'ers modstandsdygtighed over for ugunstige markedsvilkår i overensstemmelse med de fælles metoder, der er fastsat i artikel 32, stk. 2, i ESMA-forordningen. Den nye artikel 25c fastsætter, at en anmodning fra eller en afgørelse truffet af ESMA kan kræve, at en tredjelands-CCP og tilknyttede tredjeparter skal fremlægge alle de oplysninger, der er nødvendige for at give ESMA mulighed for at varetage sine opgaver i henhold til EMIR. Den nye artikel 25d fastsætter, at en afgørelse truffet af ESMA kan kræve, at en tier 2-CCP'er fra et tredjeland underkaster sig generelle undersøgelser. Den nye artikel 25e fastsætter, at en afgørelse truffet af ESMA kan kræve, at en tier 2-CCP'er fra et tredjeland underkaster sig kontrolbesøg på stedet. ESMA skal underrette tredjelandets kompetente myndigheder om, at det agter at foretage et kontrolbesøg på stedet. Disse myndigheder kan også deltage i kontrolbesøget. Den eller de udstedende centralbanker skal indbydes til at deltage i sådanne kontrolbesøg på stedet. De nye artikler 25f og 25i fastlægger procedurereglerne, herunder respekt for retten til forsvar, hvis der er betydelig grund til at antage, at tredjelands-CCP'er har begået eventuelle overtrædelser i forbindelse med forpligtelsen til at fremlægge alle nødvendige oplysninger eller underkaste sig generelle undersøgelser og kontrolbesøg på stedet. Ved artikel 2, stk. 13, indsættes der et nyt bilag III til EMIR, der indeholder en liste over en tredjelands-CCP's mulige overtrædelser, herunder: i) overtrædelser i forbindelse med kapitalkrav, ii) overtrædelser i forbindelse med organisatoriske krav eller interessekonflikter, iii) overtrædelser i forbindelse med operationelle krav, iv) overtrædelser i forbindelse med gennemsigtighed og oplysningers tilgængelighed og v) overtrædelser i forbindelse med hindringer for tilsynsaktiviteterne. Den nye artikel 25g giver mulighed for at pålægge bøder i tilfælde af konstaterede overtrædelser begået af tredjelands-CCP'er. Ved artikel 2, stk. 13, indsættes der et nyt bilag IV til EMIR, der indeholder en liste over skærpende og formildende faktorer i forbindelse med visse mulige overtrædelser begået af tredjelands-CCP'er. Den nye artikel 25h giver mulighed for, at ESMA ved en afgørelse pålægger tredjelands-CCP'er effektive og forholdsmæssige tvangsbøder i visse situationer. Der kan pålægges sanktioner for at tvinge tredjelands-CCP'er til at bringe overtrædelser til ophør, til at afgive oplysninger eller til at underkaste sig undersøgelser eller kontrolbesøg. Den nye artikel 25j fastsætter, at ESMA på visse betingelser skal offentliggøre alle de bøder eller tvangsbøder, der er blevet pålagt tredjelands-CCP'er. Den nye artikel 25k fastsætter, at ESMA's afgørelser om at pålægge tredjelands-CCP'er bøder eller tvangsbøder kan indklages for Domstolen. For at tage hensyn til udviklingen på de finansielle markeder tillægges Kommissionen ved den nye artikel 25l beføjelse til at vedtage delegerede retsakter vedrørende foranstaltninger til ændring af bilag IV til EMIR. Den nye artikel 25m i EMIR fastsætter, at ESMA delvist eller fuldt ud skal trække en afgørelse om anerkendelse af en tredjelands-CCP tilbage, hvis visse betingelser er opfyldt. Den nye artikel 25n fastsætter, at hvis ESMA finder, at en tier 2-CCP fra et tredjeland har gjort sig skyldig i en overtrædelse, skal ESMA træffe én eller flere afgørelser, herunder krav om, at CCP'en bringer overtrædelsen til ophør, pålæg af bøder, udstedelse af offentlige meddelelser og tilbagetrækning af den pågældende CCP's anerkendelse.

5.2.4.Tilsynskrav til CCP'er Ændringer vedrørende modeller og godkendelse af parametre (artikel 49 i EMIR) Hidtil har der i artikel 49 været stillet krav om, at en CCP ud over at indhente en uafhængig godkendelse også skal indhente to separate godkendelser fra den nationale kompetente myndighed og ESMA, inden den foretager væsentlige ændringer af de modeller og parametre, den har indført med henblik på at beregne CCP'ens marginkrav, bidrag til misligholdelsesfonde, krav til sikkerhedsstillelse og andre risikokontrolmekanismer. Ved artikel 2, stk. 11, litra b), indsættes de nye stykker 1a, 1b, 1c og 1d, 1e og 1f i artikel 49 i EMIR for at præcisere, på hvilke betingelser en CCP kan indhente en godkendelse af væsentlige ændringer af de vedtagne modeller og parametre. I henhold til stk. 1a er den nationale kompetente myndigheds godkendelse tilstrækkelig, fordi der ved artikel 2, stk. 7, indføres en ny artikel 21a i EMIR, der indeholder et krav om forudgående samtykke fra ESMA for afgørelser om godkendelse truffet af den nationale kompetente myndighed i henhold til artikel 49 i EMIR. Derfor er det ikke længere nødvendigt med en separat godkendelse fra ESMA. Hvis en CCP har planer om at vedtage en væsentlig ændring af modellerne og parametrene, skal den ansøge den kompetente myndighed om en godkendelse af ændringen. Den kompetente myndighed skal i samråd med ESMA foretage en risikovurdering af CCP'en og fremlægge en rapport for kollegiet, som derefter skal vedtage en flertalsudtalelse. Efter vedtagelsen af en sådan udtalelse underretter den kompetente myndighed CCP'en om, hvorvidt godkendelsen er meddelt eller nægtet. Endvidere udgør de nye stykker et retsgrundlag for en foreløbig vedtagelse af en væsentlig ændring af modellerne og parametrene, hvis det er nødvendigt. Ved artikel 2, stk. 11, litra a), ændres artikel 49, stk. 1, i EMIR, og kravet om to godkendelser afskaffes. De vedtagne modeller og parametre vedbliver med at være genstand for en udtalelse fra kollegiet i overensstemmelse med en procedure, der er fastlagt i nævnte artikel. I det sidste afsnit i den ændrede artikel 49, stk. 1, fastsættes det, at ESMA skal videregive oplysninger om resultaterne af stresstestene ikke blot til de europæiske tilsynsmyndigheder, men også til ESCB og Den Fælles Afviklingsinstans, så disse sættes i stand til at vurdere finansielle virksomheders eksponering over for CCP'ers misligholdelse. 5.2.5.Overgangsbestemmelser Ændringer med henblik på at fastsætte overgangsordninger for at gøre det muligt at revidere afgørelser om anerkendelse, der vedtaget inden ikrafttrædelsen (artikel 89 i EMIR) Ved artikel 2, stk. 12, indsættes der et nyt stykke i artikel 89 om fastlæggelse af visse overgangsordninger for at sikre, at det nye litra e) i artikel 25, stk. 2, og det nye stk. 2a i artikel 25, finder anvendelse efter ikrafttrædelsen af den delegerede retsakt, som fastsætter kriterierne for fastlæggelse af en tier 2-CCP, og som er omhandlet i artikel 25, stk. 2a, andet afsnit. Ved artikel 2, stk. 12, fastsættes det også, at ESMA skal revidere de afgørelser om anerkendelse af tredjelands-CCP'er, der er vedtaget inden dette forslag træder i kraft. Ifølge den nye bestemmelse skal denne revision finde sted senest 12 måneder efter ikrafttrædelsen af den delegerede retsakt, der præciserer kriterierne for at afgøre, om en tredjelands-CCP er eller vil kunne blive systemisk vigtig for den finansielle stabilitet i Unionen eller en eller flere af dens medlemsstater. 2017/0136 (COD) Forslag til EUROPA-PARLAMENTETS OG RÅDETS FORORDNING om ændring af forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) og om ændring af forordning (EU) nr. 648/2012 for så vidt angår de procedurer og myndigheder, der er involveret i meddelelse af tilladelse til CCP'er, og krav vedrørende anerkendelse af tredjelands-CCP'er (EØS-relevant tekst) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 114, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Den Europæiske Centralbank, under henvisning til udtalelse fra Det Europæiske Økonomiske og Sociale Udvalg, efter den almindelige lovgivningsprocedure, og ud fra følgende betragtninger:

(1)Europa-Parlamentets og Rådets forordning (EU) nr. 648/2012 foreskriver, at standardiserede OTC-derivataftaler skal cleares gennem en central modpart (CCP) på linje med tilsvarende krav i andre G20-lande. Ved forordningen blev der også indført strenge tilsynskrav, organisatoriske krav og krav til god forretningsskik for CCP'er og indført ordninger for tilsynet med dem med henblik på at minimere risici for brugere af CCP'er og understøtte den finansielle stabilitet. (2)CCP-aktiviteten i Unionen og på verdensplan er vokset hastigt i omfang og rækkevidde siden vedtagelsen af forordning (EU) nr. 648/2012. Væksten i CCP-aktiviteten ser ud til at ville fortsætte i de kommende år med indførelsen af yderligere clearingforpligtel